Semangat Kejiranan Semakin Pupus?

Seikat bak sirih, serumpun bak serai. Jiran bagaikan adik beradik, bagaikan saudara terdekat. Cubit paha kiri, paha kanan terasa juga.

Susah senang bersama, yang berat sama dipikul, yang ringan sama dijinjing. Ke gunung sama didaki ke lurah sama dituruni, membentuk ukhuwah yang kukuh dan ampuh.

Dalam hidup berjiran, kita tidak mahu hidup mementingkan diri sendiri bagaikan enau melepaskan pucuk masing-masing. Sikap individualistik akan menggugat keharmonian hidup bermasyarakat. Bersikap hidung tinggi juga dapat merenggangkan hubungan sesama insan.

Kejiranan didefinisikan sebagai hubungan erat dalam kalangan masyarakat yang hidup berbaik-baik, bertolak ansur, tolong-menolong dan bekerjasama dengan jiran tetangga.

Jiran ialah orang yang tinggal berdekatan dengan rumah kita. Masyarakat yang mengamalkan sikap kejiranan dapat mewujudkan suasana harmoni dan aman.

Hubungan kejiranan bagaikan isi dengan kuku, umpama dakwat dan kertas mencetuskan toleransi dan keharmonian hidup. Hal ini juga membantu negara dalam usaha membangun dan memajukan negara kita. Peranan setiap individu terhadap jiran adalah sangat penting.

Jiran merupakan tetangga atau jiran tetangga yang tinggal sebelah menyebelah dan berdekatan dengan kediaman kita. Jiran juga bukan sekadar yang tinggal di sebelah kedua- dua rumah kita, tetapi orang yang tinggal berdekatan dengan rumah kita sama ada di kanan, kiri, depan, belakang, tingkat atas, tingkat bawah hingga 40 buah rumah dari setiap sudut.

Sejak zaman berzaman manusia secara fitrah hidup bermasyarakat dan berkelompok kerana setiap orang saling memerlukan dalam menjalani kehidupan.

Hidup berjiran juga merupakan amalan mulia serta memberi manfaat kepada manusia. Dalam hidup berjiran, mestilah saling mengenali antara satu sama lain dan berbuat baik sesama mereka. Hakikatnya Allah SWT sendiri memerintahkan umat Islam supaya saling berbuat baik dengan jiran tetangga.

Justeru, masyarakat perlu menghayati tentang suruhan agama supaya memelihara hubungan kejiranan sebagai satu cara ke arah perpaduan ummah. Tambahan pula, mana- mana kawasan perumahan kebanyakannya dihuni penduduk pelbagai kaum.

Nabi SAW telah menyatakan dalam hadisnya bahawa jiran tetangga mempunyai tiga kategori iaitu:

1. Jiran Muslim yang ada hubungan kekeluargaan baginya, maka dia mempunyai tiga hak iaitu sebagai jiran, keluarga (kerabat) dan seorang Muslim.

2. Jiran Muslim yang mempunyai dua hak, iaitu sebagai hak jiran dan hak seorang Muslim.

3. Jiran bukan Islam, yang mempunyai satu hak iaitu sebagai hak jiran.

Hadis Nabi SAW juga banyak yang memberi penekanan kepada jiran, antaranya hadis baginda yang bermaksud, “Sesiapa beriman kepada Allah dan hari kiamat, maka hendaklah ia menghormati tetamunya. Dan sesiapa yang beriman kepada Allah dan hari kiamat, maka hendaklah ia berkata yang baik dan hendaklah ia diam.” (HR Muslim)

Begitulah tingginya kedudukan jiran dari sudut pandangan Islam. Maka Islam menganjurkan adab- adab yang baik dalam kehidupan berjiran iaitu:

1. Sentiasa mewujudkan suasana kemesraan melalui usaha kenal-mengenal dan hormat- menghormati antara satu sama lain.

Mulakan salam dan senyuman jika bertemu sesama Muslim atau ucapan penghormatan yang baik jika bertemu dengan bukan Muslim. Hendaklah sentiasa bertoleransi yang melibatkan urusan keagamaan, adat resam, budaya, cara hidup dan lain-lain lagi.

2. Tidak menyakiti mereka sama ada melalui perkataan, perbuatan atau sekadar bersangka buruk.

Jiran yang tidak berakhlak terhadap sesama jiran seperti menganiaya, mengumpat, sehingga ia tergamak melakukan kejahatan dan kedurjanaan yang menimbulkan ketakutan dan kegerunan kepada insan lain.

Rasulullah SAW pernah bersabda bermaksud, “Demi Allah tidak beriman, demi Allah tidak beriman, demi Allah tidak beriman”. Sahabat bertanya, “Siapakah (yang tidak beriman itu) ya Rasulullah?” Rasulullah SAW menjawab, “Orang yang menyebabkan jirannya tidak merasa aman (selamat dan tenteram) lantaran kejahatannya.” (HR Bukhari dan Muslim)

Dalam hadis yang lain dinyatakan bahawa Rasulullah SAW bersabda yang bermaksud, “Tidak masuk syurga sesiapa yang jirannya tidak merasa aman (selamat dan tenteram) lantaran kejahatannya.” (HR Muslim)

3. Tidak membina bangunan yang tinggi sehingga menutup laluan angin ke dalam rumahnya.

Jangan menyusahkan mereka seperti meletakkan sesuatu yang boleh menghalang laluan ke rumah mereka kecuali setelah mendapat restu dan izin daripadanya.

Sepertimana yang disebut dalam hadis, Rasulullah SAW bersabda maksudnya, “Demi Allah, sesungguhnya mereka yang membuatkan jiran tetangga tidak selesa dan tidak aman dengan gangguan yang mereka lakukan, mereka itu adalah orang yang tidak sempurna imannya.” (HR Muslim)

4. Sentiasa berusaha mewujudkan suasana aman, damai, tenteram, sejahtera dan ceria dalam kehidupan berjiran. Faktor inilah juga yang menyebabkan Rasulullah SAW menyatakan bahawa antara rukun-rukun kebahagiaan ialah ‘jiran yang baik’.

Kemuncak hubungan kejiranan yang baik adalah apabila sanggup mengetepikan kesenangan dan kerehatan diri semata-mata untuk membantu jiran pada masa diperlukan.

Jiran adalah orang yang paling dekat untuk meminta pertolongan pada saat kita ditimpa bencana atau musibah seperti kebakaran, kecurian, kemalangan dan kematian.

Pertolongan seperti ini amat diperlukan pada masa kecemasan sementara menunggu bantuan pihak-pihak berwajib atas sanak-saudara.

Pengorbanan seumpama ini sememangnya tidak mudah dilupakan oleh sesiapa pun apatah lagi jiran yang terdekat. Semakin kerap kita menolong jiran maka pada masa yang sama semakin kuat pula ikatan kejiranan.

Dengan sebab itu, amalan menolong jiran adalah amalan yang paling berkesan dalam mengekalkan hubungan kejiranan yang baik sekalipun telah berpindah rumah.

Seharusnya amalan ini dilakukan oleh setiap daripada kita. Kita juga haruslah mengamalkan amalan bertegur sapa sesama jiran yang menjadi titik permulaan terjalinnya hubungan yang erat dan mesra.

Membiasakan diri bertanya khabar dan kesihatan diri serta anak-anak jiran dapat menjadi penghubung kepada amalan bertukar-tukar pandangan dan berkongsi pengalaman sesama jiran apabila ditimpa masalah atau kesulitan yang akhirnya memberi jalan penyelesaian kepada kesejahteraan dan kebahagiaan hidup.

Oleh itu, amalan bertegur sapa perlu dilakukan oleh setiap orang dan menjadi syarat utama dalam membentuk hubungan akrab sesama jiran.

Kita sepatutnya meluangkan masa untuk berkunjung ke rumah jiran yang dapat mengeratkan dan menghidupkan lagi semangat hidup berjiran. Kita akan lebih mengenali jiran apabila berkunjung atau menziarahinya.

Hal ini kerana, peluang masa berbicara yang lebih panjang dan suasana rumah yang lebih tenteram memungkinkan kita mengenali dan menyelami suka dan duka jiran secara lebih dekat.

Namun demikian, kita perlulah pandai memilih waktu yang sesuai agar kunjungan kita itu tidak menganggu waktu rehat mereka yang boleh mengakibatkan kesan yang negatif pula.

Sekurang-kurangnya amalan berkunjung ke rumah jiran dilakukan pada hujung minggu atau sempena hari-hari perayaan tertentu. Jiran yang baik ialah jiran yang berjaya memupuk semangat toleransi, percaya mempercayai dan perkongsian pendapat antara mereka.

Selain itu, mengadakan aktiviti bergotong-royong membersihkan kawasan kampung, masjid, balai raya, longkang dan sebagainya ataupun membaiki rumah atau jambatan akibat bencana alam seperti banjir, ribut, kebakaran dan sebagainya sememangnya dapat memupuk dan meyemai hubungan baik dan semangat kejiranan.

Aktiviti bergotong-royong ini dapat menyatupadukan penduduk setempat kepada satu tujuan yang murni seperti menjaga kebersihan, memelihara alam sekitar, membantu jiran dan lain-lain lagi. Sewajarnyalah amalan ini dihidupkan bagi menjana satu masyarakat yang bersatu padu dan hidup harmoni sesama mereka.

Semangat kejiranan yang semakin pupus merupakan satu perkara yang amat membimbangkan dewasa ini. Mungkin ada yang terlepas pandang terhadap kesan-kesan yang akan berlaku jika semangat ini dibiarkan terus lenyap dalam jiwa setiap ahli masyarakat.

Terdapat beberapa kesan yang akan terjadi jika seluruh masyarakat tidak mengamalkan semangat kejiranan. Di sini kita dapat bahagikan kepada tiga kesan iaitu kesan ke atas individu, masyarakat dan negara.

Semangat kejiranan yang semakin hilang akan melahirkan individu yang mementingkan diri sendiri atau dengan kata lain individualisme. Ini akan memburukkan lagi keadaan apabila berlaku kecemasan dan memerlukan pertolongan orang lain.

Contohnya, salah seorang ahli keluarga sakit dan memerlukan kenderaan dengan segera. Tanpa jiran, siapa lagi yang kita mahu meminta pertolongan dengan keadaan yang segera? Di sini jelaslah bahawa semangat kejiranan amat penting untuk terus dipupuk dan diamalkan.

Selain itu, hal ini juga memberi impak yang secara langsung mahupun tidak langsung kepada masyarakat yang akan wujudnya pelbagai gejala sosial.

Dewasa ini, ramai remaja menghabiskan usia remaja mereka dengan perkara-perkara yang tidak berfaedah dan yang merugikan diri mereka sendiri. Antara perkara atau aktiviti yang tidak berfaedah itu ialah melepak, merempit, vandalisme pergaulan bebas antara lelaki dan perempuan dan lain-lain lagi.

Hal ini kerana, tiada pihak yang akan memantau kawasan perumahan atau kawasan-kawasan tertentu kerana masing-masing sibuk dengan urusan masing-masing.

Selain itu, mereka juga menggunakan istilah tidak menjaga tepi kain orang lain membuatkan mereka tidak menghiraukan masalah gejala sosial yang kini kian merunsing.

Selain itu, masalah kecurian juga akan terus berlaku. Antara punca ialah tidak ada pihak yang akan bertugas sebagai pemantau seperti yang dilakukan dalam program Rukun Tetangga.

Kesan yang terakhir ialah kepada negara. Salah satu kesan terhadap negara ialah negara tidak akan aman dan harmoni kerana masyarakat lebih mementingkan diri sendiri. Keharmonian sesebuah negara akan membantu sesebuah negara itu meningkat maju.

Keharmonian negara amat penting untuk mengekalkan keamanan dan kewujudan sebuah negara bangsa yang berjaya. Ia juga akan menarik minat pelabur asing dan pelancong untuk datang melawat serta melancong ke negara ini kerana keamanan yang diperolehi Malaysia.

Maka dengan ini, jelaslah kepada kita betapa penting dan besarnya peranan jiran dalam menentukan kemakmuran dan kesejahteraan sesebuah negara. Impian mempunyai jiran yang baik tidak akan terlaksana sekiranya kita sendiri belum menjadi seorang jiran yang baik terlebih dahulu.

Walau sebesar mana sekalipun gelombang perubahan yang melanda masyarakat kita, namun semangat kejiranan tetap menjadi keutamaan. Hiduplah kita bagai aur dengan tebing, saling memerlukan, saling mengukuhkan.

Sinergi dan usaha sama sebeginilah sewajarnya dijadikan panduan dan diaplikasikan  dalam institusi masyarakat  bagi mencetuskan semangat kejiranan yang utuh persis peribahasa Melayu, ‘Ibarat telur sesangkak, pecah sebiji pecah semua’.

Abd Aziz bin Ishak
Pesara Pensyarah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dukung Pendekatan Islam Wasatiy, Jauhi Ekstremisme

CHERAS – Buat julung kalinya gerakan-gerakan Islam di Malaysia berhimpun bagi mewacanakan berkaitan ‘Islam Wasatiy Membangun Peradaban Ummah’ di International Youth Centre, di sini.

Gerakan-gerakan ini dengan tekad dan semangat, mengisytiharkan penubuhan Himpunan Gerakan Islam Malaysia untuk menegakkan pemahaman wasatiyyah dan mencerdaskan umat dalam membina masyarakat madani (berperadaban dan bertamadun).

“Kami bersama nadi dan degup jantung rakyat Malaysia menzahirkan kecintaan kepada tanah air bertuah ini, yang kaya dengan pelbagai nikmat serta dianugerahkan suasana aman, damai, meskipun dalam kepelbagaian agama dan kaum, zaman berzaman,” ucap empat pemimpin utama Himpunan Gerakan Islam Malaysia.

Mereka adalah Presiden Wadah Pencerdasan Umat Malaysia (WADAH) Dato’ Ahmad Azam Ab Rahman, Presiden Pertubuhan IKRAM Malaysia (IKRAM) Hj Badlishah Sham Baharin , Presiden Angkatan Belia Islam Malaysia (ABIM) Muhammad Faisal Abdul Aziz dan Presiden Pertubuhan Himpunan Lepasan Institusi Pendidikan Malaysia (HALUAN) Dr Abdullah Sudin Ab. Rahman.

Inisiatif ini adalah gabungan daripada pertubuhan bukan kerajaan (NGO) yang terdiri daripada gerakan-gerakan Islam utama di Malaysia dengan pengalaman lebih 50 tahun dalam pelbagai bidang termasuk dakwah, tarbiah, kebajikan, kemanusiaan, pendidikan, wanita, belia dan keusahawanan.

“Ini selari dengan kefahaman bahawa Islam adalah agama yang menyeluruh dan merangkumi semua aspek kehidupan.”

Dalam pada itu, gerakan ini bertekad akan meneruskan usaha untuk memupuk perpaduan serta menangkis suara-suara yang cenderung mengapi-apikan perasaan rakyat atas nama bangsa dan agama sebagaimana yang telah disuarakan menerusi titah DYMM Sultan Perak, Sultan Nazrin Muizzuddin Shah di Majlis Pelancaran Buku dan Wacana pada 5 Ogos 2023 baru-baru ini.

“Kami menyeru seluruh umat Islam dan rakyat Malaysia untuk menghayati idealisme dan cita-cita perjuangan bersama, iaitu:

1. Membangun peradaban Ummah berteraskan nilai Islam Wasatiy yang bercirikan prinsip keadilan dan kemajuan serta kemanusiaan sejagat.

2. Membina warganegara yang bersatu padu berteraskan Rukun Negara dan Perlembagaan demi menjamin keharmonian dan kerukunan hidup rakyat Malaysia yang majmuk dan madani.

3. Menggembleng seluruh potensi dan kekuatan umat Islam ke arah membangun peradaban ummah yang teguh dan kukuh dalam segenap aspek kehidupan.

Dalam perkembangan berkaitan, Himpunan Gerakan Islam Malaysia sebulat suara mengajak individu dan pertubuhan yang berkongsi nilai-nilai serupa serta semua lapisan masyarakat untuk mendukung Islam Wasatiy, menolak ekstremisme dan berganding bahu memperjuangkan keharmonian serta kemajuan negara.

“Kami yakin bahawa hanya dengan wasatiy, kebersamaan dan keikhlasan, kita dapat mencapai Malaysia yang madani, cemerlang, sejahtera dan berdaya saing,” ujar mereka di hadapan lebih 100 orang yang hadir dalam wacana ini yang sebelumnya dikendalikan oleh Ahmad Fahmi Mohd Samsudin sebagai moderator.

NGO lain yang hadir ialah Gabungan Dakwah Malaysia (GDM), Pertubuhan Wanita Anggerik Malaysia, Global Peace Mission (GPM), Pertubuhan Suara Prihatin Malaysia, Allied Coordinating Committee of Islamic (ACCIN) dan Itqan.

Turut hadir wakil daripada Jabatan Kemajuan Islam Malaysia (JAKIM) dan Yayasan Dakwah Islamiah Malaysia (YADIM).

Sebelumnya, pendekatan wasatiyyah telah diamalkan oleh Nabi Muhammad SAW melalui Piagam Madinah yang mengandungi 47 perkara. Lebih 1,400 tahun dahulu baginda telah memikirkan tentang multikulturalisme (kepelbagaian budaya).

Islam Wasatiy merupakan pendekatan sederhana kepada pemahaman Islam berasaskan iman, ilmu dan takwa, ia selari dengan nukilan almarhum Profesor Emeritus Tan Sri Dr. Mohd. Kamal Hassan bahawa wasatiyyah bukanlah bermaksud ala kadar (mediocrity).

Ummatan Wasatan menekankan keseimbangan, keadilan dan cemerlang, serta menolak segala bentuk kecurigaan, ekstremisme dan radikalisme yang merosakkan keharmonian masyarakat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelihara bahasa ibunda, warisan kita

Sambutan bertemakan “Ke Arah Masa Hadapan Lestari melalui Pendidikan Berbilang Bahasa” ini akan diadakan pada Selasa, 21 Februari 2017 bermula pada jam 6.30 petang hingga 10.00 malam di Brickfields Asia College, Kampus Petaling Jaya.

Sambutan Hari Bahasa Ibunda Sedunia pada tahun ini telah masuk tahun keenam penganjurannya hasil inisiatif bersama Pusat Pembangunan Kebudayaan LLG, Tamil Foundation, Jaringan Orang Asal Se-Malaysia (JOAS) dan Pertubuhan IKRAM Malaysia (IKRAM).

“21 Februari  telah ditetapkan sebagai tarikh meraikan bahasa ibunda satu dunia. Bahasa melambangkan adat, tradisi, dan ketertiban masyarakat sedunia, dan sekiranya tidak dipelihara, pupuslah ia sebagaimana pupusnya sesetengah bahasa sebelum ini,” kata Cik Usharani Sarkunavalu, Pengarah Program Sambutan Hari Bahasa Ibunda Sedunia 2017.

Memupuk kepelbagaian adat dan linguistik adalah menjadi matlamat utama Hari Bahasa Ibunda Sedunia ini menurut Usharani, dan ia adalah tanggungjawab semua pihak, bukan sahaja memastikan bahasa ibunda dipelihara dengan baik, bahkan menghormati setiap jenis bahasa ibunda negara-negara lain yang ada.

“Bahasa ibunda di setiap negara mempunyai keunikan yang tersendiri, baik daripada segi adat, tradisi, nilai serta tata tertib dalam sejarah kehidupan manusia.”

Jelas beliau lagi, saban tahun perayaan ini dijadikan medan memupuk kepelbagaian bahasa, adat dan linguistik yang dikuatkuasakan oleh UNESCO dengan tujuan mempromosi bahasa-bahasa ibunda yang ada demi kepentingan menyebar kebaikan serta kepentingannya di serata dunia.

“Semua boleh memulakannya iaitu menggalakkan penggunaan bahasa ibunda pada 21 Februari bagi menyahut seruan dan demi memelihara warisan serta adat budaya setiap bangsa,” ujar Cik Usharani lagi.

Sebelumnya, sambutan seperti ini pernah dianjurkan dan pada tahun 2016 bertemakan “Pendidikan Berkualiti; Bahasa Penyampaian dan Pembelajaran”, manakala pada tahun 2015 pula ialah “Inclusion in and  through Education: Language Counts.”

“Walaupun terdapat organisasi dan sekolah-sekolah di Malaysia yang meraikan perayaan ini, beberapa badan NGO turut bergabung dan mengambil inisiatif menjayakan hari memperingati bahasa ibunda sedunia ini,” kata Hj Zaid Kamaruddin, Timbalan Presiden IKRAM.

“Tahun ini juga, Brickfields Asia College sekali lagi bermurah hati memberi ruang kampusnya untuk melaksanakan acara bermakna ini.”

Pada tahun 2015 menurut Hj Zaid, acara ini telah diserikan dengan kehadiran Pesuruhjaya Tinggi Bangladesh dan wakil Dewan Bahasa dan Pustaka (DBP).

“Kehadiran mereka pada tahun ini juga amatlah dinanti-nantikan,” ujar Cik Usharani lagi.

Pada tahun-tahun sebelumnya, telah diadakan ceramah oleh tokoh-tokoh terkemuka dan tidak dilupakan, persembahan daripada komuniti Orang Asal Malaysia dan persembahan daripada berbilang bangsa.

“Tahun ini, kami di Tamil Foundation mengharapkan keterlibatan kesemua 524 buah sekolah Tamil dalam menganjurkan aktiviti-aktiviti seperti pertandingan seni serta memberi kefahaman kepada anak-anak akan kepentingan International Mother Language Day Celebration iaitu merujuk kepada tema tahun ini.”

Dalam pada itu, mereka juga boleh membuat aktiviti-aktiviti lain yang dirasakan perlu, seperti puisi, permainan, choral speaking serta kempen kesedaran kepentingan bahasa ibunda.

“Disebabkan masih ramai rakyat Malaysia yang tidak tahu akan kewujudan sambutan Hari Ibunda Sedunia ini, adalah menjadi tanggungjawab bersama untuk memperbetulkan keadaan tersebut,” jelasnya lagi.

Berikutan itu, besarlah harapan pihak penganjur agar pada tahun ini, penglibatan yang lebih memberangsangkan daripada pihak NGO dengan anggaran 50 hingga 100 orang peserta daripada setiap komuniti.

“Maka, kami berharap agar diimarahkan program ini oleh semua pihak demi memperingati dan menghargai bahasa-bahasa ibunda sedunia dan kami juga sangat mengalu-alukan kehadiran pelajar, organisasi dan rakyat untuk sama-sama mengikuti program bermakna ini.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Politik, Kebahagiaan dan Reda Tuhan: Peranan Kerajaan

Pilihan Raya Negeri (PRN) yang baru berlangsung telah melabuhkan tirainya dengan keputusan diumumkan sebagai cerminan amalan demokrasi di negara ini.

Bagi yang mengikuti perkembangan politik tanah air, sudah tentu dapat menyaksikan pelbagai bentuk kempen yang digunakan oleh pihak-pihak yang bertanding.

Kempen yang sihat patut dipuji, manakala kempen toksik dan berbaur fitnah hendaklah dijauhi, apatah lagi yang mewujudkan persengketaan yang berpanjangan.

Realitinya, negara kita menghadapi cabaran untuk mewujudkan budaya berkempen yang sihat dengan tumpuan kepada perbahasan berhubung dasar dan hala tuju untuk membawa negara ke tahap yang lebih baik.

Politik sepatutnya membawa natijah kesejahteraan kepada rakyat melalui dasar-dasar yang dilaksanakan oleh gabungan parti politik yang membentuk kerajaan.

Taraf hidup rakyat meningkat melalui dasar-dasar kerajaan yang mencipta peluang pekerjaan yang berkualiti, peluang pendidikan dan perkhidmatan kesihatan yang baik.

Golongan miskin dan terpinggir dibela, dan kemewahan negara dapat dinikmati oleh semua. Rakyat pula dapat hidup dengan bersatu padu dan harmoni.

Kesejahteraan yang tercapai melalui pentadbiran kerajaan yang baik akan membawa kepada kebahagiaan. Malah, ada sarjana ekonomi menyatakan matlamat utama kerajaan adalah untuk memberikan kebahagiaan kepada rakyatnya.

Walaupun pembangunan material itu penting, apa yang lebih penting adalah pembangunan yang holistik agar kebahagiaan dapat dikecapi oleh rakyat.

Dalam hal ini, “Happiness Index” atau Indeks Kebahagiaan digunakan sebagai petunjuk kemajuan dan ekonomi, tidak terhad kepada pencapaian Keluaran Dalam Negara Kasar (KDNK) dan lain-lain petunjuk konvensional semata-mata.

Malaysia juga telah buat julung kali mengeluarkan Indeks Kebahagiaan Rakyat Malaysia (MHI) untuk tahun 2021 dengan mengukur tahap kebahagiaan rakyat dari aspek fizikal, sosial, emosi dan spiritual.

Manakala Indeks Kesejahteraan Rakyat Malaysia (IKRM) pula mengukur tahap kesejahteraan rakyat Malaysia dari perspektif ekonomi dan sosial. Ini bermakna konsep kebahagiaan itu sangat luas dan pelbagai kerana sifat manusia juga pelbagai.

Dalam Islam, kebahagiaan merangkumi kebahagiaan di dunia dan akhirat. Kemuncak kebahagian adalah mencapai keredaan Allah SWT dengan ganjaran syurga yang dijanjikan.

Untuk mencapai keredaan Allah SWT, kehidupan dunia menjadi jambatan kepada akhirat. Dunia menjadi tempat untuk manusia beramal sebagai bekalan di akhirat.

Islam menetapkan kebahagiaan dunia dicapai apabila keperluan hidup manusia dapat dipenuhi berdasarkan matlamat dan tujuan syariat, atau maqasid syariah yang melindungi agama, nyawa, akal, keturunan dan harta.

Syariat Islam diturunkan untuk kebaikan seluruh umat manusia, orang Islam juga bukan Islam dan seluruh alam. Keadilan dapat dicapai melalui dasar-dasar yang dilaksanakan berlandaskan syariat.

Dengan itu, keindahan Islam dapat dilihat dan dinikmati oleh semua, bersesuaian dengan konsep karamah insaniah yang memartabatkan seseorang secara adil di tempat yang mulia.

Sehubungan itu, kerajaan yang dilantik berperanan menguruskan negara agar rakyat dapat mencapai kebahagiaan yang diharapkan dengan sokongan semua pemegang taruh dan juga rakyat, seperti yang diungkapkan dalam konsep pendekatan keseluruhan Malaysia (whole-of-nation approach).

Kebahagiaan ini dapat dikecapi dengan tercapainya ciri-ciri negara rahmah, merangkumi aspek kepimpinan, institusi kenegaraan, perpaduan nasional, masyarakat yang progresif dan kemakmuran ekonomi.

Indeks Malaysia Negara Rahmah (IMNR) yang diukur secara tahunan oleh Pertubuhan IKRAM Malaysia (IKRAM) melihat pencapaian ciri-ciri negara rahmah dan perlu dilihat saling melengkapi dengan beberapa indeks dan petunjuk yang lain.

Dalam masyarakat Malaysia yang bersifat majmuk, tentunya ada persamaaan dan perbezaan tentang konsep kebahagiaan yang hendak dicapai oleh pelbagai lapisan masyarakat merentasi pelbagai generasi dan sempadan geografi.

Pertimbangan juga perlu dibuat antara kepentingan individu, kepentingan kumpulan dan kepentingan masyarakat secara keseluruhannya.

Kerajaan yang bijak menguruskan rakyat yang pelbagai tentunya dapat mengemudi negara menjadi sebuah negara yang maju, aman dan makmur bersesuaian dengan konsep Baldatun Tayyibatun Wa Rabbun Ghafur (Negara yang baik dan Tuhan Maha Pengampun).

Inilah cita-cita yang hendak dicapai dalam kehidupan bernegara. Namun, cita-cita ini akan terencat sekiranya tiada keharmonian, perpaduan dan kesepaduan dalam kalangan seluruh rakyatnya.

Mohammad Abdul Hamid
Ketua Kluster Kemakmuran Ekonomi
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Apa khabar solatmu?

Solat adalah anugerah Allah yang paling istimewa kepada hamba yang amat dikasihi-Nya. Ia adalah hadiah paling agung yang tidak ternilai harganya. Lantaran itu, ia dikurniakan melalui satu undangan khas, tidak dihantar atau dikirim melalui sesiapa pun hatta pembawa wahyu yang paling amanah.

Justeru, Rasulullah SAW sangat menghargai dan mencintai solat. Baginya solat adalah penyejuk mata dan penawar hati. Baginda pernah mengungkapkan dalam sepotong hadis yang diriwayatkan oleh Ahmad dan an-Nasaei:

“Dan dijadikan ketenangan mataku pada solat.”

Solat adalah masa dan ketika untuk baginda berehat daripada segala kepenatan dan bebanan tugas yang berat. Dengarkan apa yang diluahkannya kepada muazzinnya, Bilal bin Rabah apabila masuk waktu solat:

“Bawalah kami berehat dengannya wahai Bilal!!! (Maksudnya, baginda menitahkan Bilal agar segera melaungkan azan supaya dengan mendirikan solat baginda SAW dapat berehat)” (HR Ahmad dan Abu Daud)

Bagaimana agaknya solat kita? Adakah kita benar-benar berasa tenang dan damai dalam solat? Berasa betapa indahnya bermunajat dengan Rabb Yang Maha Pengasih Maha Penyayang? Berasa lega kerana dapat meluahkan segala derita yang mencengkam, menyampaikan segala hajat yang terpendam? Berasa puas kerana yakin doa yang dipohon pasti terkabul, hajat yang diminta pasti terlaksana kerana Dia yang menyuruh kita berdoa, Dia yang mengajar kita apa dan bagaimana hendak meminta?

Atau sebaliknya, kita rasa solat seperti penjara yang mengekang pergerakan kita, yang mengikat anggota kita daripada bergerak bebas kecuali mengikut langkah-langkah yang telah ditentukan? Adakah kita selalu rasa penat berdiri tegak, menghabiskan bacaan-bacaan laksana mentera yang tidak difahami dan dihayati?

Sesungguhnya Allah SWT sendiri mengatakan bahawa solat itu berat, sukar, membebankan jika tidak ada kekhusyukan dalamnya.

“…. dan sesungguhnya solat itu amatlah berat kecuali kepada orang-orang yang khusyuk;” (Al-Baqarah: 45)

Ya, kata kuncinya adalah KHUSYUK. Perhatikanlah firman Allah ini:

“Sesungguhnya berjayalah orang-orang yang beriman, iaitu mereka yang khusyuk dalam solatnya;” (Al-Mu’minuun: 1-2)

Dengan terang dan jelas dinyatakan bahawa orang beriman yang berjaya adalah yang khusyuk dalam solatnya.

Maka berusahalah sedaya mampu untuk mendapatkan khusyuk. Antaranya ialah dengan memahami maksud setiap ayat yang dibaca serta menghayati hikmah setiap pergerakan yang diatur begitu rapi dan sempurna dalam solat.


Jumaat sebagai Hari Jawi diteruskan

Mendapat sokongan penug semua jemaah menteri, ia sebagai usaha mengekalkan dan memperkasakan sebahagian tradisi dan kebudayaan yang membentuk Malaysia sehingga ke hari ini.

Katanya, kepala surat rasmi menteri akan menggunakan tulisan Jawi dalam segala urusan rasmi bagi menzahirkan tulisan Jawi di peringkat jabatan itu.

“Selain itu penggunaan tulisan Jawi di media sosial juga diperluaskan kepada setiap media sosial rasmi bagi agensi di bawah Jabatan Perdana Menteri (Hal Ehwal Agama).”

Beliau turut menyeru seluruh kementerian, jabatan, agensi di peringkat Persekutuan dan negeri, badan bukan kerajaan (NGO) serta seluruh rakyat Malaysia untuk bersama-sama dalam usaha menyahut kempen dan memelihara warisan negara ini.

Sebelumnya, kerajaan terdahulu (Pakatan Harapan) pada September 2019 lalu, telah mengsiytiharkan Hari Jumaat sebagai hari penggunaan tulisan jawi sebagai usaha untuk memperkasakan tulisan itu.

Menurut Datuk Seri Dr Mujahid Yusof, yang pada waktu itu sebagai Menteri di Jabatan Perdana Menteri (Agama) berkata, tulisan Jawi adalah platform untuk mengembalikan sejarah warisan negara.

Ini kerana jelasnya, Bahasa Melayu secara khususnya menggunakan tulisan itu sebagai pengantara rasmi sama ada dalam hubungan antara negara mahupun masyarakat.

Tulisan Jawi menjadi bahasa perantara penting dalam semua urusan pentadbiran, adat istiadat, perdagangan dan urusan seharian masyarakat sejak dahulu.

Ia juga turut diiktiraf dalam Perlembagaan Persekutuan iaitu di bawah Seksyen 9 Akta Bahasa Kebangsaan 1963/67 yang menyebut bahawa tulisan bagi Bahasa Kebangsaan ialah tulisan Rumi dengan syarat bahawa ini tidak melarang penggunaan tulisan Melayu yang lebih dikenali dengan nama tulisan Jawi bagi Bahasa Kebangsaan.

Semenjak tulisan Rumi semakin bertapak di dunia Melayu, tulisan Jawi kini dipelihara terutamanya untuk wacana keagamaan dan kebudayaan Melayu di Malaysia.

Pelbagai usaha dijalankan untuk menghidupkan kembali tulisan Jawi di Malaysia dan Brunei disebabkan peranannya yang penting dalam lingkungan budaya Melayu dan Islam, misalnya “Pedoman Ejaan Jawi yang Disempurnakan” sebagai ganti ejaan Za’ba yang diperkenalkan oleh Dewan Bahasa dan Pustaka (DBP) pada tahun 1986.

“Kita tidak perlu membuang atau meninggalkan tulisan Jawi walaupun Melayu amnya menggunakan tulisan Rumi. Ini adalah kerana, tulisan Jawi adalah kepunyaan kita dan merupakan sebahagian daripada warisan kita,” demikian memetik kata Tokoh bahasa Melayu, Pendeta Za’ba dalam mukadimah buku Panduan Membaca dan Menulis Jawi (1957).

Selain itu, menurut pakar tulisan Jawi berbangsa Korea, Prof Dr Kang Kyoung Seok daripada Pusan University of Foreign Studies, beliau mula mengkaji tulisan Jawi sejak 1974 dan menganggapnya sebagai satu keunikan milik Malaysia.

“Tulisan Jawi sedang ‘tenat’ dan jika keadaan itu berterusan, ia mungkin pupus satu hari nanti,” ujarnya yang mengharap Malaysia perlu mendidik generasi muda dengan tulisan Jawi.

Usaha kerajaan untuk memelihara dan memperkasakan tulisan Jawi sebagai warisan negara ini perlulah berterusan dan dipertingkatkan dari semasa ke semasa.

Tidak terhenti setakat itu, ia perlu dipromosi, dikempen serta disebarluaskan kepada pelbagai segmen masyarakat agar ia sentiasa digunakan dan tidak luput ditelan zaman.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Utamakan kestabilan negara, bukan perebutan kuasa

Pertubuhan IKRAM Malaysia (IKRAM) memohon agar semua rakyat Malaysia berdoa agar negara Malaysia akan terus aman dan dapat mengatasi kemelut politik yang berlaku.

Semua pihak dalam kalangan ahli politik yang terlibat disarankan agar mengutamakan kepentingan negara dan rakyat serta menjaga keharmonian hidup sedia ada.

Ketidakstabilan politik ini telah menyebabkan rakyat merasa kecewa, bimbang dan tidak selesa kerana terpaksa berdepan bukan sahaja dengan keadaan ekonomi yang semakin meruncing bahkan berdepan dengan jentera pentadbiran negara yang tidak menentu.

Kemelut politik semasa juga telah menjejaskan kedudukan ekonomi serta kesejahteraan perniagaan dan rakyat, termasuklah kejatuhan teruk Bursa Malaysia.

IKRAM menyeru agar semua pihak yang terlibat agar berfikiran rasional dan bertindak secara bijak dalam menangani isu ini terutama dalam kalangan ahli politik.

IKRAM juga berharap agar rakyat Malaysia sentiasa tenang dan bersabar serta mengelakkan daripada perbalahan disebabkan perbezaan pandangan dan ideologi politik.

IKRAM yakin bahawa DYMM Yang di-Pertuan Agong akan bertindak dengan adil dan bijaksana menurut Perlembagaan bagi menangani situasi yang kritikal ini seterusnya mengembalikan kestabilan negara.

Sehubungan itu, IKRAM menyarankan agar kabinet kerajaan yang bakal dibentuk nanti dilantik dalam kalangan pemimpin yang kompeten dan berintegriti yang mampu memacu negara ke arah kestabilan dan kemakmuran.

IKRAM turut menyarankan agar semua rakyat Malaysia terus berdoa agar kemelut ini segera selesai dan menyeru kepada umat Islam untuk mengadakan solat hajat memohon keselamatan dan kesejahteraan untuk negara Malaysia tercinta.

Dr Hj Mohd Parid Sheikh AhmadPresidenPertubuhan IKRAM Malaysia


Jerebu: El Nino Tingkat Kebakaran Hutan di Indonesia

Lebih 257,900 hektar hutan telah dilaporkan dibakar setakat ini di Indonesia mengatasi jumlah keseluruhan 204,894 hektar sepanjang 2022, menurut data Kementerian Alam Sekitar Indonesia.

Musim kemarau di Indonesia pada tahun ini disifatkan sebagai keadaan yang paling teruk sejak 2019 ekoran fenomena El Nino yang menjadikan cuaca panas dan kering. Keadaan ini memudaratkan lagi penularan kawasan hutan yang dibakar.

Amalan pembakaran hutan oleh petani atau perusahaan pertanian untuk membersihkan tanah untuk perladangan merupakan kebiasaan pada setiap tahun. Tahun ini, pihak berkuasa mengalami kesukaran memadamkan kebakaran hutan ekoran El Nino.

Keadaan ini telah menyebabkan beberapa bandar di Sumatera dan Borneo diselimuti jerebu. Beberapa kawasan di Kalimantan Tengah, Borneo melaporkan jarak penglihatan kurang daripada 10 meter.

Pihak berkuasa telah mengarah pembelajaran jarak jauh untuk pelajar di bandar Palembang dan Jambi di Selatan Sumatera kerana tahap pencemaran udara yang teruk. Keadaan kesihatan penduduk terjejas terutamanya golongan rentan seperti warga emas dan kanak-kanak.

Di Kalimantan Selatan, keadaan bertambah buruk sehingga menyebabkan jerebu tebal menyelubungi Lapangan Terbang Antarabangsa Syamsudin Noor di bandar Banjarmasin dan beberapa penerbangan terpaksa dijadualkan semula.

Kebakaran hutan di Sumatera dan Kalimantan telah mencetuskan kebimbangan bahawa asapnya boleh merentasi sempadan antarabangsa.

Kementerian Alam Sekitar Indonesia pada Isnin lalu menafikan tuduhan bahawa kebakaran hutan yang berlaku turut menjejaskan kualiti udara di negara jiran dengan mengatakan pihak mereka tidak mengesan jerebu merentas sempadan negara Indonesia.

Pada minggu lalu, Jabatan Meteorologi Malaysia (MetMalaysia) mengeluarkan amaran bahawa Malaysia mungkin berdepan masalah jerebu rentas sempadan.

Jumaat lepas, bacaan Indeks Pencemaran Udara (IPU) tidak sihat direkodkan di beberapa kawasan di Selangor, Kuala Lumpur, Perak, Negeri Sembilan dan Putrajaya .

Laman web Sistem Pengurusan Indeks Pencemaran Udara Malaysia (APIMS) turut merekodkan IPU tertinggi di Cheras dan Kuala Lumpur dengan bacaan 155.

Kementerian Sumber Asli, Alam Sekitar dan Perubahan Iklim menyatakan bahawa pihaknya tidak menerima sebarang laporan kebakaran besar yang boleh menjadi faktor kepada keadaan berjerebu ketika ini.

Menterinya, Nik Nazmi Nik Ahmad berkata, data yang diperolehi daripada Jabatan Alam Sekitar (JAS) dan Jabatan Meteorologi Malaysia (MetMalaysia) menunjukkan jerebu yang dialami sekarang berpunca dari negara luar.

Kerajaan akan menggunakan pendekatan diplomasi melalui ASEAN sebagai langkah mengatasi masalah jerebu rentas sempadan di negara ini.

Bacaan IPU dalam kategori baik adalah sehingga 50, sederhana dalam julat 51 hingga 100, tidak sihat apabila mencapai 101 hingga 200, sangat tidak sihat pada bacaan 201 hingga 300 dan berbahaya apabila sampai aras 300.

Semua pihak harus ambil langkah berjaga-jaga dan berwaspada dengan keadaan semasa bagi memelihara kesihatan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangan kamu hampiri vs Jangan kamu melampaui

Allah SWT mengungkapkan dua ayat yang secara kasarnya kelihatan sama. Namun sebaliknya, kedua-dua ayat tersebut bertentangan sama sekali maksud dan konteksnya.

1) Ayat yang pertama dalam Surah al-Baqarah, 187:

“Itulah batas-batas (hukum) Allah, maka janganlah kamu menghampirinya.”

2) Ayat yang kedua dalam Surah al-Baqarah, 229:

“Itulah batas-batas (hukum) Allah, maka janganlah kamu melampaui batasannya.”

Ayat yang pertama, Allah SWT ungkapkan فَلَا تَقۡرَبُوهَا (maka janganlah kamu hampirinya), manakala ayat yang kedua pula Allah SWT ungapkan فَلَا تَعۡتَدُوهَاۚ (maka janganlah kamu melampauinya).

Apakah perbezaan antara kedua-duanya? Kenapakah salah satunya diungkapkan dengan ‘jangan kamu menghampirinya’ dan yang satu lagi diungkapkan dengan ‘jangan kamu melampauinya’? Apakah batas-batas larangan Allah SWT yang Dia minta sekalian hamba-Nya agar tidak dihampiri dan tidak dilampaui?

Bagi menjawab persoalan-persoalan tersebut, selain ayat 187 Surah al-Baqarah iaitu larangan bersetubuh dengan isteri ketika sedang dalam iktikaf yang diungkapkan sebagai ‘jangan kamu hampiri’, terdapat beberapa lagi larangan yang juga diungkapkan oleh Allah SWT dalam al-Quran dengan ‘jangan kamu hampiri’ iaitu:

1. Jangan kamu hampiri solat dalam keadaan kamu mabuk (Surah al-Nisaa’ : 43)

2. Jangan kamu hampiri perkara yang keji (Surah al-An’aam : 151)

3. Jangan kamu hampiri (pecah amanah) harta anak yatim (Surah al-An’aam : 152)

4. Jangan kamu hampiri zina (Surah al-Israa : 32)

Persamaan antara kesemua larangan Allah SWT dalam ayat-ayat tersebut adalah manusia diminta agar tidak sesekali melakukan perkara yang boleh menjebakkan dirinya dalam perkara-perkara tersebut.

Semua perkara tersebut perlu dijauhi sebagai gambaran bahawa larangan-larangan tersebut berada dalam suatu batasan atau pagar, dan manusia berada di luar. Oleh itu, manusia diminta agar jangan sesekali menghampiri batas larangan tersebut apatah lagi memasukinya.

Sementara itu, selain ayat 229 Surah al-Baqarah yang diungkapkan dengan jangan kamu melampaui batasan dalam perihal talak dan khuluk (perceraian suami isteri), terdapat ayat-ayat lain yang turut menggunakan ungkapan seumpama dengannya iaitu:

1. Jangan kamu melampau dalam peperangan (Surah al-Baqarah : 190)

2. Jangan kamu melampau dalam perihal harta pusaka (Surah an-Nisaa’ : 11 – 14)

3. Jangan kamu melampau dalam mengharamkan perkara yang halal (Surah al-Maidah : 87)

4. Jangan kamu melampau dalam perihal talak dan idah (Surah at-Talaq : 1)

Kesemua ayat tersebut menjelaskan perkara-perkara yang Allah SWT halalkan serta syariatkan bagi hamba-hamba-Nya. Secara umumnya, manusia diminta patuh akan segala aturan dan ketetapan tersebut dengan tidak sewenang-wenangnya melakukan perkara yang Allah SWT haruskan tersebut secara melampau.

Sebagai gambarannya, manusia terikat dengan semua peraturan tersebut serta tidak boleh melampaui batasannya dengan keluar daripada apa yang telah ditetapkan.

Kesimpulannya, semua perkara yang Allah SWT larang yang mesti dijauhi dan tidak boleh dihampiri diungkapkan dengan ‘jangan kamu menghampirinya’, sedangkan semua perkara yang Allah SWT haruskan dengan aturan-aturan tertentu yang perlu dipatuhi tanpa melanggar batasannya diungkapkan dengan ‘jangan kamu melampauinya’.

Demikianlah Allah SWT mengungkapkan segala keterangan-Nya dengan begitu teliti. Sungguhpun adakalanya dilihat seakan-akan sama, namun ia tidak serupa.

Ustaz Dr Syazalie Hirman
Timbalan Pengerusi
JK Tarbiah & Modal Insan
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Risa Mizuno: Kerana Akhlak, Gadis Jepun Peluk Islam

Risa Mizuno tampak berbeza di antara kerumunan pejalan kaki yang melintasi jalan utama Tokyo.

Memang di Jepun, Muslimah berhijab jarang dijumpai. Komuniti agama yang dominan adalah Shinto atau Buddha. Di samping itu, banyak pula warga Jepun yang ateis. Perempuan berusia 28 tahun itu sudah enam bulan konsisten berhijab.

“Di stesen kereta bawah tanah, saya berasa orang-orang memerhatikan. Apabila sudah begitu, saya katakan pada diri sendiri bahawa mereka tertanya-tanya, kenapa asaya menutup rambut? Apakah saya orang Jepun atau pelancong asing?” kata Risa Mizuno kepada wartawan Aljazeera.

Beliau bercerita, seperti orang Jepun pada umumnya, dirinya lahir bukan sebagai Muslim. Perjalanan spiritualnya dimulai sejak ia mengikuti pelbagai program pertukaran budaya, khususnya saat masih menuntut ilmu di kampus.

Sejak kecil, dirinya memang tertarik untuk memahami persekitaran dan budaya asing. Kesempatan itu datang ketika Risa menempuh semester akhir untuk mendapatkan gelaran sarjana dalam bidang pengajian sosial dan alam sekitar.

Pada 2010, beliau menjadi peserta program Temu Pemuda Jepun untuk Youth Encounter on Sustainability Japan (YES). Selain Risa, ada 37 orang mahasiswa lain dari 18 negara. Mereka, antara lain berasal dari negara-negara berpenduduk Muslim seperti Afghanistan, Azerbaijan, India, Maghribi, Tunisia dan Mesir.

Kebetulan, kawan sebilik Risa merupakan mahasiswi asal Mesir, Aisa (bukan nama sebenar). Untuk pertama kalinya, Risa berinteraksi secara langsung dengan seorang Muslim.

Baginya, hal ini adalah pengalaman yang sulit dilupakan. Ia mulai suka memerhatikan cara orang Islam beribadah, misalnya solat atau membaca al-Quran. Daripada Aisa, Risa mengetahui Islam mengatur umatnya soal makanan. Muslim hanya makan makanan halal.

Kesempatan berikutnya pun tiba. Saat menempuh program pascasarjana, pada 2011, Risa terpilih menjadi delegasi Jepun untuk program pertukaran pelajar, Ship for Southeast Asian Youth Programme (SSEAYP).

Ia termasuk angkatan ke-38 yang dihantar ke negara-negara ASEAN, khususnya Malaysia. Melalui SSEAYP, kerajaan Jepun ingin mempromosikan pendidikan dan kebudayaan nasional kepada dunia.

“Kesempatan itu benar-benar mengubah hidup. Saya bersahabat dengan banyak kawan-kawan dari ASEAN, termasuk yang beragama Islam. Pada waktu itulah saya bertemu pertama kalinya dengan calon suami. Saat itu, dia merupakan delegasi asal Malaysia,” kata Risa.

Di Malaysia, lulusan Sophia University itu tinggal di rumah keluarga Muslim di Kuala Lumpur. Risa begitu terkesan dengan sikap mereka yang ramah. Tidak memerlukan waktu lama, Risa merasa menjadi sebahagian daripada keluarga itu.

Sehari-hari Risa sering menyaksikan seluruh anggota keluarga itu mempraktikkan ibadah Islam secara rutin. Tiga hari bersama keluarga tersebut, Risa sudah jatuh cinta terhadap Islam.

“Ajaran Islam yang didasari kasih sayang, akhlak baik dan toleransi. Itulah yang saya lihat daripada semua anggota keluarga Muslim itu,” ujar Risa.

Ketika di Malaysia, Risa bertemu dengan jejaka yang kini menjadi suaminya, Ahmad (bukan nama sebenar). Melalui Ahmad, Risa menerima pengajaran berkaitan Islam.

Ahmad ketika itu merupakan seorang mahasiswa pascasarjana yang menjadi delegasi Malaysia untuk program pertukaran budaya.

Kemudian, pada 2012, program SSEAYP angkatan ke-38 berakhir. Risa perlu kembali ke Jepun. Hubungan Risa dan Ahmad tetap terjalin meskipun jarak memisahkan mereka.

Sampai di tanah air, Risa mulai konsisten mempraktikkan prinsip-prinsip hidup Islam. Misalnya, beliau mulai menghindari minuman memabukkan. Risa ingin mengalami sendiri bagaimana hidup dalam koridor Islam, baru kemudian secara sukarela menjadi seorang Muslim.

Risa melakukannya sambil menyelesaikan pascasarjana. Orang-orang terdekatnya mulai menyedari perbezaan sikap Risa.

Pada 2015, beliau mengalami kecelakaan yang cukup parah sehingga terpaksa menjalani pembedahan. Padahal, Risa berniat akan melangsungkan pernikahan dengan Ahmad tahun itu.

Risa tetap yakin kepada masa depannya. Dalam keadaan sakit, Risa untuk pertama kalinya membaca al-Quran dalam terjemahan bahasa Jepun. Dia mengaku begitu tersentuh. Beberapa ayat semakin meneguhkan keyakinannya kepada Allah.

Pada 7 November 2015, Risa mengucapkan dua kalimah syahadah di hadapan Dr Zakir Naik. Sebelumnya, Risa menjadi salah seorang daripada 1.200 peserta acara dai terkemuka tersebut.

Inilah puncak pengalaman spiritualnya. Beberapa waktu kemudian, Ahmad dan Risa bernikah.

Bangga Risa semakin giat belajar membaca al-Quran. Masjid Tokyo Camii merupakan salah satu pusat bagi orang-orang Jepun. Ia masih aktif sebagai jemaah masjid ini hingga sekarang.

Tokyo ternyata cukup ramah terhadap Muslim. Tempat Risa bekerja tidak mendiskriminasi mana-mana pun penganut agama, bahkan ISSFP menyediakan ruang solat yang selesa dan tenang.

“Ya, mereka (ISSFP) tidak keberatan sama sekali bahawa saya mengenakan hijab. Demikian pula apabila saya menunaikan solat di pejabat. Alhamdulillah,” kata Risa.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tonton Bersama Hargai Jasa Anggota Tentera

PETALING JAYA – Sempena Hari Kebangsaan Ke-65, kira-kira 100 orang penonton dari pelbagai bangsa dan agama telah menonton bersama tayangan ‘Air Force The Movie: Selagi Bernyawa’ pada Rabu di GSC Starling Mall, di sini.

Program tayangan ini merupakan anjuran bersama Pertubuhan IKRAM Malaysia (IKRAM) dan Christians for Peace and Harmony Malaysia (CPHM) sempena Sambutan Bulan Kebangsaan 2022.

Para penonton terdiri daripada bekas tentera daripada Persatuan Veteran Angkatan Tentera Malaysia, selain daripada aktivis IKRAM dan CPHM serta individu jemputan.

Presiden IKRAM, Hj Badlishah Sham Baharin yang turut bersama-sama menyaksikan filem ini melahirkan rasa kagum dengan kemampuan rakyat Malaysia menghasilkan filem yang hebat, penuh aksi dan debaran berunsurkan patriotisme.

“Tahniah kepada pengarah filem, Zulkarnain Azhar dan Frank See. Karya- karya seperti ini wajar diperbanyakkan bagi membangkitkan semangat patriotisme dan cintakan tanah air.” katanya.

Dalam pada itu, Mr Jason Leong daripada CPHM merakamkan penghargaan kepada IKRAM atas kerjasama dalam penganjuran tayangan ini, yang bertujuan menghargai jasa para veteran tentera negara dalam mempertahankan negara.

Turut hadir Naib Presiden IKRAM, Prof. Dr Hanim Salleh, Setiausaha Agung, Hj Shahrul Aman Mohd Saari, Ahli JKP Hj Ainullotfi Abdul Latif dan Dr Sabariah Baharun, juga CEO ACCIN, Ir Hj Jamal Shamsudin.

Semoga rakyat Malaysia terus teguh bersama dan bersatu padu demi keharmonian dan kemakmuran di negara tercinta ini.

Sertai Karnival Kita Anak Malaysia (KAMI) 2022 pada 16 September ini di UTM Kuala Lumpur. Info lanjut, layari https://www.karnivalkami.com/.


IKRAM sanggah pandangan Kassim Ahmad

Dr. Kassim dengan terang-terang mengatakan bahawa amalan berselawat dan  juga lafaz syahadah ke atas Nabi Muhammad SAW sebagai satu penyelewengan.  Beliau turut menolak fungsi Hadis dalam menafsirkan al-Qur’an.  Sekretariat Ulama IKRAM berpendapat bahawa  kenyataan seperti ini boleh menjurus ke arah kekufuran yang nyata kerana:  Pertama: Anjuran berselawat ke atas Nabi Muhammad SAW adalah perintah dari  Allah yang terkandung dalam al-Qur’an (lihat surah al-Ahzab:56).  Kedua: Lafaz shahadah ke atas Nabi sebagai seorang Rasulullah adalah  selari dengan ayat-ayat al-Qur’an yang jelas menegaskan kedudukan beliau  sebagai seorang Rasul (lihat al-Imran:31, 144;). Allah SWT sendiri yang  memerintahkan agar ketaatan diberikan kepada beliau sebagai seorang  Rasul (lihat  an-Nisaa’: 59; al-Nur:54). Lafaz ini diucapkan semasa  al-Qur’an masih diturunkan hingga kewafatan baginda. Ianya diteruskan  oleh para sahabat dan menjadi ijma’ para ulama tanpa sebarang bantahan.  Ketiga: Al-Quran mesti difahami melalui kaedah Bahasa Arab yang tinggi  nilainya seperti  yang ditafsir oleh para ulama mufassirin yang diakui  kehebatan mereka (muktabar),  bukan melalui kefahaman individu yang tidak  mempunyai kemahiran khusus.  Keempat: Adalah menjadi kesepakatan ulama bahawa Hadis adalah sumber  hukum kedua selepas al-Qur’an berdasarkan nas-nas yang jelas dari  al-Qur’an sendiri (lihat al-Hashr:7; al-Nisa: 59). Maka, menolak hadis  bermakna ingkar kepada salah satu dari sumber asas yang yang membawa  kepada kekufuran. (lihat Fatwa Kebangsaan dan Negeri-negeri di e-fatwa.gov.my).  Sekretariat Ulama IKRAM juga turut kesal dengan penganjuran Seminar  Pemikiran Kassim Ahmad: Suatu Penilaian yang dianjurkan oleh Sahabat  Pena Pak Kassim di Yayasan Kepimpinan Perdana pada 15-16 Februari 2014.  Kehadiran mantan Perdana Menteri dalam merasmikan seminar tersebut juga  amat dikesali.  Justeru, Sekretariat Ulama IKRAM dengan ini: i.  Mendesak Dr. Kassim segera bertaubat dan kembali kepangkal jalan.

ii. Meminta permohonan maaf dari pihak penganjur, perasmi dan  pembentang-pembentang kertas kerja pada Seminar Pemikiran Kassim Ahmad:  Suatu Penilaian kerana menguris perasaan umat Islam.

iii. Menggesa JAKIM dan Jabatan Agama negeri-negeri mengguatkuasakan fatwa anti Hadis.

iv.  Menyeru kerajaan Pusat dan Negeri mengambil langkah-langkah tegas  bagi membenteras aktiviti kumpulan ajaran sesat anti-hadis ini  sepertimana tindakan diambil tehadap Syiah dan pengikutnya.

v.  Meminta orang-ramai agar sentiasa merujuk kepada ulama-ulama yang  muktabar di dalam isu-isu  agama yang sering diputarbeliti oleh  pihak-pihak yang tidak bertanggung-jawab.  Dr Zulfakar bin Ramlee

Pengerusi Sekretariat Ulama IKRAM Pertubuhan Ikram Malaysia (IKRAM)

18 Rabi’ul Akhir 1435 / 18 Februari 2014

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mengapa benarkan pesawat Israel terbang di ruang udara kita?

SERI KEMBANGAN – Gerakan Boycott, Divestment & Sanction (BDS) Malaysia menyifatkan kenyataan Kementerian Pengangkutan Malaysia (MOT) berkaitan penerbangan sebuah pesawat Israel di ruang udara Malaysia sebagai satu usaha yang gagal serta menyedihkan.

“Sekiranya kenyataan itu merupakan usaha untuk mengatasi kerisauan masyarakat terhadap episod tersebut, ia hanya dapat digambarkan sebagai satu usaha yang gagal serta menyedihkan,” kata Pengerusi BDS Malaysia, Prof. Dr Mohd Nazari Ismail.

Tegasnya, Kementerian Pengangkutan bukan sahaja lambat untuk memberikan penjelasan dan dengan itu menimbulkan kecurigaan bahawa kerajaan mempunyai sesuatu yang ingin disembunyikan, bahkan penjelasan yang diberikan juga sangat tidak memuaskan dan mengundang lebih banyak soalan.

“Soalan asas ialah mengapa pesawat Israel itu diberikan kebenaran untuk terbang di ruang udara kita?” soal beliau.

Menurut Nazari, adalah menjadi hak Malaysia untuk memberikan kebenaran atau menolak permintaan untuk mana-mana pesawat memasuki ruang udara kita.

“Oleh itu, apakah alasan bagi kita untuk memberikan kebenaran kepada pesawat tersebut sedangkan ia jelas pesawat Israel?” soal beliau lagi.

Tambah beliau, sekiranya permintaan itu datang secara tiba-tiba dan dalam masa yang singkat, alasan untuk tidak memberikan kebenaran adalah lebih kuat.

“Sekiranya permintaan itu disertakan dengan pemberitahuan awal, kerajaan masih bertanggungjawab menolak permintaan itu kerana kita tidak ada hubungan diplomatik dengan Israel yang telah jelas menzalimi rakyat Palestin dan beramal dengan polisi aparteid terhadap mereka,” ujarnya.

Nazari juga menggesa agar kementerian itu memberikan penjelasan sekali lagi kenapa pesawat Israel itu telah diberikan kebenaran untuk memasuki ruang udara negara.

“Dan sekiranya penjelasan itu adalah tidak munasabah, kami memohon Perdana Menteri untuk melakukan tindakan tatatertib terhadap menteri dan pegawai kementerian yang bertanggungjawab,” tegas beliau.

Dalam pada itu, Pengerusi Malaysia-Palestine Parliamentary Friendship Group, YB Syed Ibrahim Syed Noh berkata, alasan kerajaan meluluskan penerbangan tersebut mengikut peraturan-peraturan yang ditetapkan Pertubuhan Penerbangan Awam Antarabangsa (ICAO) selagi tidak mengancam keselamatan serta kedaulatan negara, amat mencurigakan kerana dua sebab.

“Pertama, mengapa setelah lebih seminggu baharulah kenyataan ini keluar? Kedua, bukankah menjadi hak negara untuk memberi kebenaran atau menolak permintaan mana-mana pesawat untuk memasuki ruang udara kita, apatah lagi pesawat tersebut ialah pesawat pengintip rejim Israel?”

Tegasnya, keselamatan dan kedaulatan negara boleh terancam dengan kehadiran pesawat berkenaan.

“Harus diingat negara Indonesia pernah mengharamkan pesawat Perdana Menteri rejim Israel daripada melalui ruang udaranya untuk ke Sydney, Australia dari Singapura,” jelas beliau yang juga Ahli Lembaga, Liga Ahli-ahli Parlimen untuk Al-Quds (LP4Q).

Menurut Syed Noh, ICAO bukan pertubuhan pengawal selia penerbangan antarabangsa dan tidak boleh mengarahkan sekatan, penutupan atau pembukaan ruang udara mana-mana negara.

Beliau turut mendedahkan bahawa dalam masa yang lebih kurang sama, maklumat yang diperolehi daripada laman web Syarikat ZIM iaitu sebuah syarikat perkapalan kargo antarabangsa terbesar Israel yang berpangkalan di Haifa, Israel menunjukkan bahawa kapal-kapal yang dikaitkan dengan syarikat berkenaan telah kerap berlabuh di 10 pelabuhan di Malaysia termasuk di Sabah dan Sarawak selewat bulan Mei tahun ini.

“Kapal-kapal syarikat perkapalan rejim Israel wajar dicegah daripada berlabuh di mana-mana pelabuhan di Malaysia dan dengan itu menghentikan sebarang perdagangan dengan rejim Zionis Israel,” ujar beliau.

Tambah beliau, Malaysia tiada hubungan diplomatik dengan rejim Israel dan tidak wajar ada hubungan perdagangan dengan Israel, Malaysia mengutuk dan mengecam tindakan kejam lagi ganas rejim Israel ke atas Palestin.

“Justeru, kerajaan Malaysia wajib memberi penjelasan segera kepada kedua-dua insiden ini kerana ia jelas bercanggah dengan dasar luar Malaysia terhadap rejim Israel,” tegas Syed Noh yang juga Ahli Parlimen Ledang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Seks Bebas, HIV: Keutuhan Keluarga Dalam Bahaya

Sekali lagi kita dikejutkan dengan laporan mengenai penularan HIV dalam masyarakat kita.

Kali ini kita dimaklumkan dengan penglibatan seks bebas dalam kalangan pelajar lelaki di IPT oleh seorang pakar perubatan keluarga dalam program Di Sebalik Isu Bersama FY pada 16 September.

Walaupun pesakit HIV sudah boleh menjalani kehidupan sihat dengan adanya ubat Antiretroviral (HAART), ramai yang bergejala tidak mahu ke hadapan kerana ia masih dilihat sebagai satu stigma dalam masyarakat.

Keadaan ini sudah pasti boleh melambatkan usaha penghapusan wabak HIV dalam negara.

Menurut Menteri Kesihatan seperti yang dilaporkan oleh CodeBlue 18 Mac 2022, pada tahun 2021, 63 peratus kes HIV yang dilaporkan melibatkan pengamal homoseksual dan biseksual. Kini, 90 peratus daripada hampir 126,000 pesakit HIV/AIDS di negara kita adalah daripada golongan lelaki.

Kalau sepuluh tahun lepas, punca utama penularan wabak HIV/AIDS adalah penggunaan dan perkongsian jarum terutama dalam kalangan penagih dadah.  Kini, penyakit berkaitan HIV menular melalui hubungan seks terutama seks sejenis oleh kaum lelaki.

Profil pesakit baru HIV di Malaysia mirip dengan apa yang berlaku di peringkat antarabangsa. UNAIDS melalui laporannya The Global HIV/AIDS Epidemic pada 27 Julai 2022 merekodkan 31 peratus daripada pengidap baharu HIV adalah dalam kalangan orang-orang muda berusia 13 hingga 24 tahun.

Jangkitan ini berlaku terutamanya melalui hubungan seks antara lelaki dan wanita termasuk pasangan suami isteri.

Namun, punca jangkitan tersebut dapat dikesan melalui hubungan seks sejenis terutama lelaki dengan lelaki, transgender, pelacur dan penagih dadah.

Pelajar-pelajar IPT adalah segmen masyarakat yang cerdik dan boleh berfikir dengan baik. Merekalah yang akan mengambil alih teraju kepimpinan negara dalam semua sektor; politik, pentadbiran, perniagaan, keselamatan, perubatan dan lain-lain.

Di atas bahu mereka akan diletakkan tanggungjawab memakmurkan dan menjamin kedaulatan negara.

Anak-anak muda yang mendapat peluang melanjutkan pelajaran di IPT adalah sumber harapan keluarga dan negara.

Harapan ini lebih ketara ke atas anak-anak muda lelaki yang pastinya akan menjadi ketua sekurang-kurangnya dalam rumah tangganya. Beliau akan menjadi suami dan bapa kepada anak-anaknya.

Alangkah sedihnya ibu bapa dan keluarga jika mendapat tahu anak atau saudara mereka mendapat jangkitan HIV terutama melalui hubungan seks luar nikah dan songsang. Keutuhan keluarga tersebut boleh terjejas sehingga runtuh sama sekali.

Dalam negara Malaysia yang mengutamakan kesopanan dan kesusilaan, perbuatan hubungan songsang tidak boleh diterima oleh semua masyarakat berbilang kaum dan agama. Masyarakat negara ini menilai tinggi akhlak dan moral.

Justeru, usaha daripada semua pihak mesti diteruskan untuk memerangi gejala HIV ini terutama oleh ibu bapa dan keluarga.

Kerajaan melalui Lembaga Pembangunan Penduduk dan Keluarga Negara (LPPKN) boleh menerajui usaha ini melalui program-program kesejahteraan keluarga dan gaya hidup sihat.

Perbuatan yang melanggar undang-undang termasuk undang-undang syariah perlulah dibenteras. Pihak IPT di seluruh negara juga mesti meningkatkan program kesedaran, pendidikan dan saringan berkala HIV kepada pelajar-pelajar baru dan lama.

Usaha kesedaran dan pendidikan mengenai HIV juga wajib ditingkatkan di peringkat sekolah menengah.

Badan media massa kerajaan dan swasta boleh menambah waktu siaran termasuk waktu perdana untuk mendidik masyarakat terhadap bahaya HIV/AIDS.

Diharapkan insiden HIV/AIDS di negara kita dapat dikurangkan dan seterusnya dihapuskan.

Perkara ini amat penting untuk menjamin warga Malaysia sihat dan produktif. Warga yang sihat menjadi pemangkin kepada pembentukan keluarga utuh dan negara Malaysia yang cemerlang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari Wanita, Hari Raya dan Kemerdekaan: Perutusan Khas Wanita IKRAM

Sempena dengan Hari Wanita kali ini, mari kita         jadikan sebagai hari memantapkan jatidiri kewanitaan kita.         Wanita yang diciptakan oleh Maha Pencipta ‘Azza wa Jalla         daripada jasad yang sama dengan lelaki. Diciptakan untuk menjadi         pasangan yang serasi, pendamping yang saling kasih mengasihi.         Oleh itu, lelaki dan wanita sama taraf. Tiada kelebihan antara         satu sama lain kecuali dengan taqwa. Dalam konteks ini, Allah         Ta’ala berfirman (maksudnya):

“Dan sesiapa yang mengerjakan amal soleh, dari         lelaki atau perempuan, sedang ia beriman, maka mereka itu akan         masuk Syurga, dan mereka pula tidak akan dianiaya (atau         dikurangkan balasannya) sedikitpun.” (An-Nisa’: 124)

“Sesiapa yang beramal soleh, dari lelaki atau         perempuan, sedang ia beriman, maka sesungguhnya Kami akan         menghidupkan dia dengan kehidupan yang baik; dan sesungguhnya         kami akan membalas mereka, dengan memberikan pahala yang lebih         dari apa yang mereka telah kerjakan.” (An-Nahl: 97)

Hari Raya merupakan anugerah Yang Maha Penyayang         kepada hamba-hamba-Nya yang berjaya menjalani ibadah puasa         selama sebulan. Orang yang berpuasa dengan iman dan ihtisab diampuni dosa-dosanya yang lalu. Lantaran itu Hari Raya  puasa dinamakan Hari Raya         fitrah, kerana selepas berpuasa, umat Islam seolah-olah kembali         kepada fitrah asal, suci daripada dosa laksana bayi yang baru         lahir ke dunia. Justeru, Hari Raya adalah hari untuk kita         membuka lambaran hidup baru, melangkah dengan penuh yakin,         cergas dan pantas melaksanakan tugas dan tanggujawab yang         diamanahkan oleh Pencipta ‘Azza wa Jallla kerana diri tidak lagi         terbeban memikul dosa-dosa yang berat, yang menggelapkan hati,         fikiran dan perasaan.

“Wahai orang-orang yang beriman, sahut dan         sambutlah seruan Allah dan seruan RasulNya apabila Dia menyeru         kamu kepada perkara-perkara yang menjadikan kamu hidup sempurna;         dan ketahuilah bahawa sesungguhnya Allah berkuasa mengubah atau         menyekat di antara seseorang itu dengan (pekerjaan) hatinya, dan         sesungguhnya kepadaNyalah kamu akan dihimpunkan.” (Al-Anfal: 24)

Hari Kemerdekaan disambut oleh seluruh rakyat di         peringkat kebangsaan sempena kebebasan negara dari penjajahan         Negara Barat. Namun seorang wanita, khususnya muslimah harus         melihat erti kebebasan lebih jauh daripada itu. Kebebasan yang         hakiki adalah apabila kita bebas dari segala belenggu perhambaan         kepada selain Allah, atau dengan kata lain mengikhlaskan ubudiah         (pengabdian) dengan tulus ikhlas hanya kepada-Nya semata-mata.

Saat ini masih banyak perkara yang membelenggu dan         membelit diri kita sehingga merencatkan pengabdian kita         kepada-Nya. Di kalangan wanita ada yang masih dibelenggu cinta         dunia, dikongkong budaya leka, jahil, malas dan berbagai-bagai         sifat negatif sehingga membenarkan diri diperguna dan         dieksploitasi oleh pelbagai pihak.

Maka sewajarnya kita, kaum wanita mengambil         kesempatan dengan hadirnya ketiga-tiga  hari yang  sangat bererti dan penting         ini, untuk mempertingkatkan kesedaran serta komitmen         mempertahankan;

1.       Jatidiri kewanitaan (menurut kehendak Pencipta         ‘Azza wa Jalla);

2.       Hak memahami dan melaksanakan  tugas dan tanggungjawab         sesuai dengan jatidiri kewanitaan yang selaras dengan syari’at         Pencipta;

3.       Erti kebebasan atau         kemerdekaan sebenar yang merupakan fitrah semula jadi setiap         insan.

“Wahai sekalian manusia! Bertaqwalah kepada Tuhan         kamu yang telah menjadikan kamu (bermula) dari diri yang satu         (Adam), dan yang menjadikan daripada (Adam) itu pasangannya         (isterinya – Hawa), dan juga yang membiakkan dari keduanya –         zuriat keturunan – lelaki dan perempuan yang ramai. Dan         bertaqwalah kepada Allah yang kamu selalu meminta dengan         menyebut-yebut namaNya, serta peliharalah hubungan         (silaturrahim) kaum kerabat; kerana sesungguhnya Allah sentiasa         memerhati (mengawas) kamu.” (An-Nisaa’: 1)


Kali pertama masuk masjid

Program yang diadakan telah dihadiri lebih 1,000 orang tetamu daripada pelbagai lapisan masyarakat penduduk sekitar Masjid Al-Hidayah.

“Jamuan Terbuka Hari Raya ini sememangnya sentiasa dinanti-nantikan para penduduk sekitar,” kata wakil HCF.

Rata-rata tetamu bukan Islam, menyatakan inilah kali pertama mereka menjejakkan kaki ke dalam masjid ini.

“Saya sudah 35 tahun tinggal di sebelah masjid ini, tetapi inilah kali pertama berpeluang masuk ke dalamnya,” kata salah seorang tetamu, Encik Loviirajaratnam.

Beliau cukup teruja dan gembira dengan kesempatan yang diperolehi ini.

“Selain itu, beliau kini mendapat pengetahuan yang lebih jelas lagi mengenai agama Islam dan peranan yang dimainkan oleh masjid.”

Ahli Dewan Negeri (ADN) Kampung Tunku, YB Lim Yi Wei turut berpeluang bersama-sama menikmati juadah hari raya juga menyampaikan hadiah duit raya kepada kanak-kanak yang hadir.

“Lebih 20 orang tetamu bukan Islam yang turut hadir tidak melepaskan peluang untuk menyertai aktiviti Jelajah Masjid yang diadakan,” ujarnya lagi.

Dalam perkembangan berkaitan, tetamu bukan Islam yang lain turut teruja apabila mendapat penerangan mengenai ibadah solat yang dilakukan oleh umat Islam di dalam masjid.

“Tetamu wanita juga berpeluang mengenakan hijab di reruai “How Do I Look in Hijab?” dan mereka turut berpeluang bertanyakan sebarang persoalan mengenai agama Islam yang akan dijawab oleh para aktivis HCF.”

HCF berharap semoga lebih banyak lagi masjid yang dapat membuka pintu kepada masyarakat bukan Islam untuk mendapatkan informasi yang lebih tepat lagi mengenai agama Islam.

Tahniah kepada semua sukarelawan juga aktivis HCF yang meluangkan masa menyantuni masyarakat bukan Islam dalam program ini.

Semoga aktiviti Jelajah Masjid ini dapat diadakan lagi pada masa akan datang dengan mendapat sokongan penuh daripada institusi masjid keseluruhannya, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Permohonan i-Sinar kategori 1 dibuka hari ini

Pemohon yang tergolong dalam kategori 1, tiada dokumen sokongan diperlukan dan kelulusan secara automatik berdasarkan data dalaman KWSP.

Mereka hanya perlu memohon secara dalam talian melalui isinar.kwsp.gov.my bermula 21 Disember 2020 dan pembayaran untuk ahli yang layak akan bermula dari pertengahan Januari 2021.

Ia melibatkan ahli yang bekerja di sektor formal, yang bekerja sendiri, yang bekerja di sektor ekonomi gig, yang sudah lama tidak mencarum, yang hilang pekerjaan, suri rumah atau yang diberi notis cuti tanpa gaji.

Manakala, ahli yang tiada caruman dengan KWSP sekurang-kurangnya selama dua bulan berturut-turut semasa permohonan atau ahli yang masih bekerja tetapi telah mengalami pengurangan gaji pokok sebanyak 30 peratus dan ke atas selepas Mac 2020 turut boleh mengemukakan permohonan dalam kategori ini.

Bagi kategori 2 pula, permohonan boleh dibuat bermula 11 Januari 2021 melibatkan ahli yang masih bekerja tetapi mengalami pengurangan pendapatan keseluruhan sebanyak 30 peratus dan ke atas, termasuk pengurangan gaji dan elaun, atau pemotongan tuntutan kerja lebih masa selepas Mac 2020, yang mana pengurangan tersebut hanya boleh dikenal pasti melalui dokumen yang diberikan.

Bagi melancarkan proses pengesahan, KWSP memerlukan dokumen sokongan daripada ahli iaitu penyata gaji sebelum dan selepas pengurangan pendapatan dan notis pemberhentian atau pemotongan elaun atau tuntutan kerja lebih masa.

Namun, jika dokumen di atas tidak boleh dikemukakan, sebarang dokumen sokongan lain seperti penyata bank atau surat pengesahan majikan akan diberi pertimbangan dan status permohonan akan dimaklumkan kepada ahli dalam masa dua hingga tiga minggu selepas permohonan dibuat manakala pembayaran akan dilaksanakan sebelum akhir bulan berikutnya, selepas kelulusan diberi.

“Jumlah kelayakan untuk mengeluarkan wang daripada i-Sinar tertakluk kepada baki simpanan akaun satu ahli berdasarkan butiran terkini,” sebagaimanya kenyataan yang dikeluarkan KWSP baru-baru ini.

Ahli yang mempunyai baki RM100,000 dan ke bawah dalam akaun satu boleh membuat pengeluaran sehingga jumlah maksimum RM10,000. Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000.

“Ahli yang mempunyai baki lebih daripada RM100,000 dalam akaun satu boleh membuat pengeluaran maksimum 10 peratus atau RM60,000 (yang mana lebih rendah) daripada akaun satu dengan pembayaran akan dibuat secara berperingkat dalam tempoh maksimum enam bulan dengan bayaran pertama sehingga RM10,000.”

Berikutan itu,  ahli KWSP digalakkan untuk mendaftar i-Akaun, mengemas kini nombor telefon bimbit untuk menerima transaction authorisation code (TAC) di kiosk atau kaunter KWSP dan memastikan nombor akaun bank adalah aktif.


Breakfast Bersama Gelandangan: Program unik 5 dalam 1

Program menyantuni kira-kira 100 orang gelandangan ini pada Ahad 23 Oktober lalu dianjurkan oleh Jawatankuasa Belia IKRAM Petaling Jaya dengan kerjasama Islamic Medical Association of Malaysia (IMAM), The Duke Barbershop, Pertubuhan Pemuda Gema Malaysia (GEMA) Selangor dan Gabungan Petaling Jaya Belia For Fun (PJBFF).

Semasa bersarapan pagi, para gelandangan dihidangkan dengan nasi lemak, ayam goreng, teh O panas, buah pisang serta oren dan dua jenis kuih. Mereka turut bersenam areobik bersama Sdr Faizal Baharudin.

Tambah menceriakan, seramai lima orang tukang gunting The Duke Barbershop memberikan khidmat percuma menggunting rambut kira-kira 30 gelandangan di samping 10 orang doktor dan pelajar perubatan daripada IMAM melakukan pemeriksaan kesihatan untuk mereka.

Aktiviti senam aerobik, sarapan pagi dan gunting rambut bersama gelandangan

Beberapa orang sukarelawan GEMA Selangor pula turut menyediakan sejumlah pakaian-pakaian percuma untuk para gelandangan di mana kemeja-T, seluar jeans, baju kurung, beg dan kasut menjadi pilihan kebanyakan mereka.

Menurut Pengarah program, Cik Azza Ismail, melalui program yang melibatkan 22 aktivis dan sukarelawan ini, para gelandangan ternyata gembira kerana ada yang mengambil peduli keadaan mereka.

“Mereka suka sebab sebelum ini tiada program untuk waktu pagi. Jarang-jarang mereka dapat pemeriksaan kesihatan percuma, exercise dan gunting rambut,” kata beliau.

Pemeriksaan kesihatan dan pemilihan pakaian percuma, Free Market

Para gelandangan ini terdiri daripada pelbagai bangsa,agama, umur dan latar belakang. Sepanjang program, mereka turut berkongsi kisah-kisah kehidupan mereka hingga menjadi gelandangan.

Tambah beliau, para aktivis dan sukarelawan melahirkan rasa gembira untuk menyantuni dan berkhidmat percuma golongan yang kesusahan.

“Ramai anak muda yang ingin menjadi sukarelawan untuk menyumbang kepakaran mereka dalam bidang masing-masing seperti gunting rambut, pemeriksaan perubatan dan sebagainya,” jelas Azza.

Katanya lagi, pihaknya turut merancang untuk mengadakan program ‘Kayuhan Menjejak Gelandangan’ dengan kerjasama pelbagai pihak yang berminat menyantuni golongan ini.

Para aktivis dan sukarelawan anak muda Breakfast Bersama Gelandangan

Turut hadir dalam program anak muda ini adalah Yang Dipertua IKRAM Petaling Jaya, Hj Mohd Hasyahril Mohd Hashim dan beliau mengucapkan tahniah kepada para aktivis dan sukarelawan belia serta semua penyumbang yang telah membantu menjayakan usaha murni ini.

Moga program-program anak muda bersama masyarakat dan menyantuni mereka yang memerlukan ini lebih giat dijalankan pada masa hadapan supaya golongan seperti ini dibela dan diberi perhatian sewajarnya, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Persekolahan Bermula Januari Perlu Sedikit Masa

SERI KEMBANGAN – Menteri Pendidikan, Fadhlina Sidek memahami sentimen serta semangat ibu bapa yang mahu sesi persekolahan dibuka pada Januari berbanding Mac ketika ini, dan Kementerian Pendidikan (KPM) sedang mengusahakan perkara itu.

“Saya hendak tegaskan sekali lagi bahawa kita sedang menuju kepada Januari semula, itu jaminan KPM. Namun, kita memerlukan sedikit masa kerana perlu mematuhi Akta Pendidikan bahawa kanak-kanak mesti bersekolah sekurang-kurang 190 hari.”

Katanya ketika ditanya mengenai rungutan ibu bapa yang mahu sesi persekolahan dimulakan pada awal bulan dan bukan hujung bulan kerana terpaksa membayar penuh tambang van atau bas sekolah.

“KPM perlu memastikan beberapa episod peperiksaan, terutama Sijil Pelajaran Malaysia (SPM), tidak mengganggu kitaran anak-anak ini, serta faktor ekonomi lain.”

Terdahulu, permulaan takwim itu diubah daripada Januari kepada Mac sejak 2022, selepas KPM mengumumkan sesi persekolahan 2021 dilanjutkan hingga Februari tahun berikutnya ketika sesi persekolahan terkesan akibat pandemik Covid-19 melanda negara.

Media sebelum ini melaporkan langkah mengembalikan takwim sesi persekolahan bermula pada Januari, tidak akan dilaksanakan dalam masa terdekat.

Ujar Fadhlina, pihaknya perlu mengambil kira pelbagai justifikasi sebelum membuat keputusan mengenai bila ia dapat dimulakan semula.

Minggu lalu, Ketua Pengarah Pendidikan, Datuk Pkharuddin Ghazali pula dilaporkan berkata, KPM belum bercadang mengembalikan takwim sesi persekolahan bermula Januari seperti sebelum pandemik Covid-19.

Menurutnya, pertimbangan perlu diambil kira berkaitan Akta Pendidikan 1996 yang memerlukan sesi persekolahan selama 190 hari setahun, selain membabitkan pengorbanan cuti.

“Sebenarnya boleh kembali (sesi persekolahan pada Januari) dengan cepat dengan mengorbankan cuti-cuti yang ada. Tapi, kalau sekolah tidak cuti, bila waktu rehat bagi guru, pelajar dan ibu bapa?”

“Kalau nak kembalikan semula, kena kekalkan 190 hari dan anjak sedikit demi sedikit. Ia bukan satu perkara yang boleh dilaksanakan dalam tempoh yang singkat, dan akan mengambil beberapa tahun dengan pengorbanan semua pihak,” kata Pkharuddin.

Awal bulan ini, beberapa Ahli Parlimen menggesa KPM kembali membuka sesi persekolahan baharu pada Januari.

Ahli Parlimen Rasah, Cha Kee Chin pada sidang Dewan Rakyat, 1 Mac lalu berkata, ia adalah berdasarkan permintaan majoriti warga pendidik, pelajar serta ibu bapa.

Dalam perkembangan lain, Fadhlina berkata, KPM bersedia untuk menyemak semula silibus pendidikan khas bagi pelajar Sindrom Down supaya ia sesuai mengikut keperluan semasa.

Beliau berkata, pihaknya menyambut baik cadangan supaya ia dikaji semula, malah sentiasa mengadakan libat urus dengan pemegang taruh bagi meneliti silibus berkenaan.

“Kita mengambil kira kitaran ansur maju kanak-kanak ini. Soal mengubah atau meminda kurikulum ini, ada pakarnya di KPM,” katanya.

Berhubung cadangan mewajibkan pendidikan sekolah menengah pula, Fadhlina berkata, KPM akan meningkatkan program advokasi bagi memberi kesedaran mengenai perkara itu.

“Apa yang penting ialah memberi kefahaman kepada ibu bapa dan pelajar mengenai kepentingan pendidikan. Kita mahu mengatasi keciciran dalam kalangan pelajar, dan memastikan semua kanak-kanak mendapat akses ke sekolah.

Beliau menjelaskan, tindakan undang-undang bukan satu-satunya penyelesaian untuk memastikan kanak-kanak mendapat akses pendidikan hingga peringkat sekolah menengah.

“Justeru dari semasa ke semasa, KPM akan selari dengan ibu bapa, memberi peringatan dan pada masa sama, memastikan mereka tidak ada isu untuk menghantar anak ke sekolah,” katanya.

Pada Selasa, Dewan Negara diberitahu bahawa KPM sudah menyerahkan draf cadangan kepada Pejabat Peguam Negara untuk mewajibkan pendidikan pada peringkat sekolah menengah.

Fadhlina dilaporkan berkata, ia adalah komitmen kementerian bagi memastikan tiada anak tercicir dalam pendidikan, sama ada pada peringkat sekolah rendah mahupun menengah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mengasah Bakat Kepimpinan Pelajar Melalui Latihan Kader Du’at

AYER KEROH – Program Latihan Kader Du’at (LKD) Ke-13 telah melabuhkan tirainya pada Ahad lalu dalam satu majlis penutup di sini yang dihadiri 119 orang pelajar lepasan SPM dari sekolah-sekolah rangkaian IKRAM MUSLEH seluruh negara.

Program tahunan ini telah bermula 21 Mei lalu secara dalam talian dan berlangsung selama empat minggu berturut-turut.

“Alhamdulillah, seramai 119 peserta hadir dalam acara penutup. Pihak penganjur masih mengambil berat pelaksanaan LKD sebagai salah satu usaha memastikan bakat dan tenaga pelapis kepemimpinan terus mengalir secara sihat dan mapan,” ujar Dayang Norhayani Amir, Penasihat Umum Kader Du’at Musleh (KDM).

Beliau berkata, antara bentuk aktiviti yang dijalankan untuk siri kali ini ialah seminar, forum, latihan dalam kumpulan, penulisan, diskusi kepimpinan, slot perkongsian pengalaman dan sesi soal jawab.

Memasuki siri ke-13 penganjurannya, tahun ini merupakan tahun ke-2 LKD dijalankan secara dalam talian sebelum majlis penutup diadakan selama dua hari satu malam secara bersemuka di D’Village Resort, Melaka.

LKD kali memberikan fokus kepada program penuh pada hujung minggu bagi mempermudahkan perjalanan program yang diadakan secara dalam talian dan untuk menjamin keberkesanan objektif yang telah digariskan.

Melalui program ini, para peserta dibentuk agar menjadi peribadi du’at yang mantap dan thabat sekali gus bersedia menjadi pemimpin masa hadapan.

Bagi memenuhi hasrat tersebut, aspek tarbiah sangat diutamakan seiring dengan mengasah bakat kepimpinan yang lain.

Latihan Kader Du’at (LKD) merupakan program anjuran Kader Du’at Musleh (KDM) dengan kerjasama Bahagian Tarbiah IKRAM MUSLEH dan IKRAM Muda Malaysia.

Antara objektif LKD ialah untuk menyediakan para peserta yang berpotensi, berketrampilan dan menunjukkan sahsiah cemerlang dalam kalangan para pelajar dengan kemahiran kepemimpinan dalam usaha melahirkan du’at dan pemimpin yang cemerlang.


Jika rahsia, biarlah rahsia

Rahsia antara dua jiwa; antara Sang Pencipta dengan hamba, antara hamba dengan hamba, mungkinkah ia akan terungkap jua? Terkadang kita suka persoalkan, apakah rahsianya? Mengapa harus ia dirahsiakan? Bila masa ia akan dibuka?

Waima berita kedatangan hari kiamat juga satu rahsia, malah ia dibuktikan dengan terdapat 10 perkataan hari kiamat yang mempunyai makna tersendiri dalam al-Quran (3). Tidak dinafikan naluri manusia itu harus disantuni, tetapi juga ia harus didik mengikuti ajaran Quran dan sunnah dalam mengetahui ilmu rahsia ini.

Pada era milenium ini, maklumat semuanya di hujung jari. Ada yang mahu kongsi dengan tujuan mendidik, mengingatkan atau sekadar suka-suka. Dengan fenomena ‘viral’ di alam maya, masing-masing mahu bersaing siapa juara mengulas isu.

Maka bagi diri kita, harus berhenti sejenak dan menilik. Apa tindakan terbaik yang Allah reda, hati senang dan tenang dalam menjalani hari-hari yang kian tergugat dek penangan limpahan maklumat dan informasi?

Mari berhenti sejenak, kita menelusuri sirah nabawiyah ini.

Pada tengah malam yang gelap dan menakutkan dalam Perang Khandaq, Huzaifah bin al-Yaman radiallahuanhu (RA) diutus sebagai pengintip dengan risiko yang tinggi. Beliau menyelinap di khemah musuh, menembusi kepungan dikala angin kencang telah memadamkan api yang menerangi Kawasan musuh.

Beliau berada di tengah musuh dengan amanah daripada Rasulullah agar tidak bertindak apa-apa. Sebaliknya, beliau hanya diarah mengintip strategi musuh. Walaupun beliau berkesempatan berhadapan dengan ketua musuh, Abu Sufyan, tetapi beliau tenang dan teguh dengan pesanan Rasullullah (2).

Malah, beliau terkenal sebagai penyimpan rahsia Rasullullah SAW. Di kala Saidina Umar al-Khattab RA ingin mengorek rahsia, lihatlah jawapan beliau yang bijaksana.

Umar RA: “Wahai Huzaifah , adakah aku termasuk dalam daftar orang-orang munafik yang disebutkan oleh Rasulullah?”

Hudzaifah RA menjawab, “Tidak, dan aku tidak akan menyebutkan kesucian orang lain setelahmu ini.”

Beliau seorang yang beriman, berilmu, teguh pendirian, bijak dalam strategi perang. Namun, beliau juga lembut dan bijaksana di tempat ibadahnya.

Beliau berbicara tentang hati. Hati itu ada empat jenis:

a. Hati yang tertutup (orang kafir).

b. Hati yang memiliki dua muka (orang munafik).

c. Hati yang suci bersih (orang beriman).

d. Hati yang berisi keimanan dan kemunafikan.

Keimanan itu laksana sebatang kayu yang dihidupkan oleh air yang bersih, sedang kemunafikan itu bagai bisul yang disertai darah dan nanah, maka mana yang lebih kuat, itulah yang menang.

Disebabkan beliau menyimpan rahsia-rahsia Nabi SAW, beliau juga pernah menyebut, “Demi Allah, sesungguhnya aku adalah manusia yang paling banyak mengetahui dengan setiap fitnah yang akan berlaku antaraku dan hari kiamat”.

Selain itu, mari kita lihat kisah Hatib bin Abi Balta’ah yang membocorkan rahsia. Ketika Rasullullah SAW dan kaum Muslimin bersiap siaga menjelang Fathu Makkah, beliau menulis surat untuk memberitahu hal itu dengan menulis kepada kaum kafir Quraisy :

“Sesungguhnya Muhammad ingin memerangi kamu, maka berhati-hatilah kamu”. Lalu wahyu turun kepada Rasullullah SAW dan soal siasat dijalankan. Begitulah peristiwa yang berlaku, walaupun beliau adalah generasi Muslim pertama, akan tetapi jiwa manusia mengalami saat lemah dan keliru dalam langkahnya.

“Wahai orang-orang yang beriman! Janganlah kamu mengambil musuh-Ku dan musuh kamu menjadi teman rapat, dengan cara kamu sampaikan kepada mereka (berita-berita rahsia orang-orang mukmin) dengan sebab hubungan baik dan kasih mesra yang ada di antara kamu dengan mereka, sedang mereka telah kufur ingkar terhadap kebenaran (Islam) yang sampai kepada kamu; mereka pula telah mengeluarkan Rasulullah (SAW) dan juga mengeluarkan kamu (dari Tanah Suci Makkah) disebabkan kamu beriman kepada Allah Tuhan kamu.”

“(Janganlah kamu berbuat demikian) jika betul kamu keluar untuk berjihad pada jalan-Ku dan untuk mencari keredaan-Ku. (Tidak ada sebarang faedahnya) kamu mengadakan hubungan kasih mesra dengan mereka secara rahsia, sedang Aku amat mengetahui akan apa yang kamu rahsiakan dan apa yang kamu zahirkan. Dan (ingatlah), sesiapa di antara kamu yang melakukan perkara yang demikian, maka sesungguhnya telah sesatlah ia daripada jalan yang betul.” (Surah al-Mumtahanah: 1).

Dalam menjaga rahsia itu terkandung komponen percaya (tsiqah). Tsiqah terbahagi kepada tujuh bahagian; tsiqah pada Allah, pertolongan Allah, pahala Allah, syariat Islam, pemimpin, tentera dan diri sendiri (1).

Al-Quran mengajarkan agar berhati-hati dan waspada agar rahsia terpelihara.

“Wahai orang-orang yang beriman, bersedialah dan berjaga-jagalah (sebelum kamu menghadapi musuh), kemudian (bila dikehendaki) maralah (ke medan perang) sepuak demi sepuak, atau (jika perlu) maralah serentak beramai-ramai.” (Surah an-Nisaa’: 71)

Sikap berhati-hati dan waspada ini bukanlah bererti takut dan berdiam diri, tetapi tetap bergerak, bersiap sedia dan waspada. Rasulullah SAW bersabda: “Gunakanlah cara yang tertutup (rahsia) dalam menyelesaikan urusan-urusanmu”.

Pada tahun ke-5 Hijrah, Rasulullah SAW dan sejumlah kaum Muslimin mendapat kejayaan walaupun bilangan mereka sedikit kerana mempraktikkan strategi rahsia ini iaitu bersembunyi pada waktu siang dan bergerak menuju ke Daumatul Jandal pada malam hari.

a. Menggagalkan rencana musuh untuk memburu para aktivis dan membunuhnya.

b. Mewujudkan keselamatan buat para aktivitis dakwah daripada rancangan musuh dan menjaga daripada fitnah orang-orang zalim.

c. Menguatkan ketsiqahan (kepercayaan) antara para aktivis dakwah, tidak mudah berpecah-belah, dan akan semakin kukuh.

d. Mencipta suasana yang kondusif untuk proses tarbiah dan takwin (pembentukan) dengan menfokuskan kerja pada bidang itu daripada menghabiskan masa dan mensia-siakan waktu untuk pertikaian pada masalah yang tidak prinsip.

e. Menumbuhkan ketakutan pada diri musuh, kerana mereka tidak mengetahui kekuatan dakwah yang sebenar, sehingga mereka harus berfikir beribu kali.

Pilihan di tangan kita, menjaga rahsia itu lebih baik.

1. Majdi al-Hilali. (2007). Rakaiz Dakwah: Konsep Dasar Gerakan Dakwah. Indonesia: Media Insan Press.

2. Khalid Muhammad Khalid. (2007). 60 Sirah Sahabat Rasulullah. Jakarta: Al-I’tishom Cahaya Umat.

3. Nathir, K. A. M., Othman, M. S., Sulong, W. M. W., & Mustapha, N. F. (2019). Variasi Perkataan Hari Kiamat Dalam Al-Qur’an: Satu Tinjauan Umum. International Journal of Humanities, Philosophy, Language, 2 (5), 25-40.

4. Muhammad Abduh. (2005). Memperbaharui Komitmen Dakwah. Jakara: Robbani Press.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


50 sen, Lee Chong Wei dan kemerdekaan

Samah, lima kupang atau 50 sen merujuk kepada perkara yang sama. Loghat yang berbeza! Itulah jumlah yang penulis terima semasa terlibat dalam perbarisan kemerdekaan semasa di bangku sekolah rendah pada tahun 70-an.

Seawal itu kita telah didedahkan tentang materialisme dan habuan. Semuanya boleh dibeli dengan wang. Hatta menyambut kemerdekaan pun harus dibeli hati dan jiwa kanak-kanak yang tidak mengerti apa-apa.

Didikan itulah yang ditanam dalam sanubari anak-anak ketika itu. Wang bukanlah segala-galanya walaupun segala-galanya memerlukan wang.

Kita adalah apa yang kita dibentuk dengannya. Kemerdekaan adalah sesuatu yang sakral yang perlu dihayati sepenuh jiwa dan raga. Tapi apa ertinya jika sedari awal ditanam dengan materialisme sedangkan punca perpecahan, kuasa dan perbalahan adalah daripada harta.

Dalam salah satu babak filem Lee Chong Wei yang ditayangkan di Astro 25 pada Hari Malaysia 2021, badminton dijadikan alat pertaruhan untuk mendapatkan sedikit habuan kewangan.

Walaupun tiada sari kata, filem itu berjaya menonjolkan bahawa sukan dapat menyatukan rakyat pelbagai bangsa dan agama sama seperti filem Ola Ola Bola. Apa yang menarik di saat awal penglibatan Lee Chong Wei, ayah beliau menentang kerana terkenangkan sahabatnya Azmi yang mati kerana badminton.

Ramai yang mendakwa semangat kebangsaan telah pudar dewasa ini. Antara punca yang disebut ialah pendidikan yang didakwa telah gagal menghasilkan rakyat yang cintakan tanah air.

Pendidikan seharusnya membina perpaduan dan harmoni dalam kalangan rakyat sepertimana sukan yang menyatukan, mendamaikan dan memberi kegembiraan ketika menang dan kekecewaan secara bersama ketika kalah.

Covid-19 bagaimanapun menghambat pendidikan formal dan tidak formal yang diterima pelajar-pelajar di Malaysia, baik yang muda mahupun yang tua. Benteng pemisah juga terbina daripada pandemik yang tidak dijangka ini.

Benteng pemisah ini akhirnya menyuburkan prejudis dan prasangka yang akhirnya boleh memburukkan lagi keadaan dan melebarkan benteng pemisah sama ada etnik, agama, digital, kaya dan miskin.

Harapan masih ada untuk negara tercinta ini walaupun sentiasa berdepan dengan halangan dan rintangan. Usaha ke arah penambahbaikan hubungan antara kaum masih berterusan dan antaranya yang perlu dipuji ialah langkah yang diambil oleh Pertubuhan Ikram Malaysia.

Antara inisiatif yang diambil oleh pertubuhan bukan kerajaan ini ialah mengadakan Sambutan Bulan Kebangsaan 2021 yang bermula pada 15 Ogos 2021 dan berakhir pada 16 September yang lalu.

Pelbagai aktiviti telah disusun oleh Pertubuhan Ikram Malaysia sepanjang sebulan sambutan tersebut diadakan agar negara Malaysia baharu dibina dan perpaduan nasional berjaya dipupuk dalam kalangan rakyat.

Antara aktiviti yang disusun ialah Projek #MerdekaBersama iaitu memberi hadiah kepada jiran atau rakan berlainan kaum, video perpaduan, pertandingan bercerita kanak-kanak, permainan dalam talian untuk remaja, poster digital, Bicara Bina Negara dan juga penulisan artikel-artikel.

Apa yang menarik daripada aktiviti sebulan itu ialah pelancaran lagu patriotik oleh Pertubuhan Ikram Malaysia dengan kerjasama SampaiJadi Records. Dan lebih menarik lagi, lirik, lagu, muzik dan penyanyinya diusahakan oleh anak-anak muda yang cintakan tanah airnya bertajuk ‘Selamanya Malaysia’.

Malaysia bagaimanapun tidak boleh merdeka daripada bertunjangkan kepada agama Islam yang menjadi agama rasmi negara. Malaysia negara bertuah, dicipta untuk rakyat majoritinya berkongsi dengan rakyat minoriti lain yang tidak sama etnik, bangsa, bahasa, rupa kulit mahupun agama.

Sebagai negara yang bertunjangkan agama Islam sebagai agama rasmi negara, al-Quran dan sunnah Nabi Muhammad SAW mestilah menjadi rujukan utama dalam segala urusan kehidupan negara dari Istana, pejabat kerajaan Putrajaya, wisma-wisma negeri, bandar-bandar dan kampung-kampung, apatah lagi dalam kehidupan peribadi.

Antara inti al-Quran, merujuk kepada kehidupan bermasyarakat, beberapa sendi kehidupan disentuh. Antara yang terpenting ialah kehidupan dalam suasana rujuk merujuk, bincang membincang untuk membina undang-undang yang terbaik bagi negara tercinta.

Dalam kata lain, suasana bersyura hendaklah dilihat hidup, dilaksana dan dimuliakan agar rahmat Allah hadir dalam kehidupan bermasyarakat dan bernegara. Apatah lagi di saat negara berdepan dengan pandemik, buah fikiran pemegang taruh dalam negara haruslah digemblengkan dan solusi terbaik difikirkan.

Simbol syura meluas dilaksanakan dalam konteks negara ialah terlaksananya sidang Parlimen dan Dewan Undangan Negeri dengan memperuntukkan masa yang berpadanan untuk setiap isu yang melanda negara dan negeri. Ahli-ahli kedua-dua sidang juga hendaklah dalam kalangan mereka yang beradab, kompeten dan berintegriti.

Setelah lebih 60 tahun merdeka, sendi-sendi utama kehidupan bernegara yang dibina melalui kesepakatan hendaklah dilaksanakan dengan bersungguh-sungguh.

Mudah-mudahan dengan kesungguhan yang mengalir ke seluruh urat nadi masyarakat berbilang kaum di negara ini akan dapat meruntuhkan benteng pemisah di antara kita dan seterusnya membina negara Malaysia yang harmoni dan bersatu padu.

Kepentingan mengambil keputusan bersama-sama pemegang taruh dapat dilihat dalam salah satu babak filem Lee Chong Wei, keputusan secara bersama telah diambil sama ada untuk mengekalkan beliau mewakili negara ataupun tidak.

Datuk Misbun Sidek selaku jurulatih yang dilakonkan oleh artis ternama, Rosyam Noor memberi pandangan dalam mesyuarat sehingga kita menyaksikan lahirnya jaguh badminton negara yang terbilang.

Dr Ahmad Zainuddin Abdullah
Pengerusi Ahli Lembaga Koperasi Islah Malaysia Berhad

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perpaduan Kaum: Keharmonian Negara di Tahap Mana?

Bila sebut saja negara Malaysia, orang luar akan membayangkan negara yang kaya; kaya dengan aneka rasa makanan, adat resam, agama, budaya dan bahasa, berlatarbelakangkan masyarakat pelbagai etnik, hidup bersatu padu, aman dan harmoni.

Sifat mengutamakan kesatuan melebihi perpecahan yang dipegang oleh rakyat Malaysia menjadi antara sebab negara ini masih menikmati kemananan.

Malah, kesatuan yang dipancarkan dikagumi oleh rakyat luar dan keharmonian ini menjadi tarikan pelancong asing untuk datang ke negara ini.

Walaupun wujud isu perbezaan yang kadangkala menghangatkan negara, namun rakyat Malaysia masih tetap akur tunduk patuh pada undang-undang, sekali gus mengekalkan disiplin rakyat bagi mengekalkan keamanan.

Keteguhan semangat kesatuan adalah berasaskan hubungan etnik dan penganut agama yang harmoni. Elemen ini amat penting bagi mencapai sebuah negara majmuk yang sejahtera dan aman seperti Malaysia.

Tanpanya, rakyat akan berpecah belah dan negara akan runtuh sepertimana kata pepatah, bersatu teguh, bercerai roboh.

Justeru itu, kedamaian dan keharmonian dalam kehidupan masyarakat yang berbilang kaum ini sangat penting untuk dipelihara.

Sebagai sebuah negara yang memiliki kepelbagaian latar belakang, sikap hormat menghormati dan tolak ansur perlu berada pada tahap yang tinggi. Sikap ini perlu dihayati oleh setiap lapisan masyarakat di setiap peringkat.

Manusia secara fitrah akan gusar terhadap apa yang tidak diketahuinya. Pemahaman adalah kunci pada suatu penerimaan yang akan menepis segala kegusaran tersebut.

Maka, menjadi kemestian bagi rakyat negara ini untuk memahami budaya, bahasa, agama dan cara hidup setiap kaum yang ada di negara ini.

Apabila masyarakat saling memahami, maka ruang untuk saling menerima dan bertoleransi akan terbuka lebih luas serta jurang perbezaan antara kaum dapat dikurangkan. Secara tidak langsung, tentunya ini dapat memupuk semangat kesatuan dalam masyarakat.

Keharmonian perlu dipelihara, dipupuk dan diterapkan dalam diri bermula daripada diri sendiri dan kemudian diwariskan kepada generasi seterusnya.

Oleh sebab itu, setiap daripada kita bertanggungjawab dan berperanan dalam menjaga keharmonian, kedaulatan, keamanan dan keselamatan negara yang dicintai.

Namun dari masa ke masa, ada segelintir pihak yang tidak bertanggungjawab sengaja melakukan provokasi terhadap isu agama dan memainkan sentimen perkauman.

Tentunya perkara ini mampu menggugat keharmonian masyarakat di negara ini apabila keharmonian yang terbina dibaling batu dengan niat untuk merobohkannya.

Pilihan Raya Umum (PRU) sering menjadi medan merosakkan perpaduan rakyat. Segelintir ahli dan parti politik mempermainkan isu ini sebagai senjata politik bagi meraih undi dan sokongan.

Isu-isu yang menyentuh sensitiviti kaum dan agama, hate speech (ucapan kebencian) dilaung-laungkan di media sosial terutamanya di TikTok secara bertubi-tubi sehingga ada yang tidak masuk akal dan bersifat tidak berperikemanusiaan.

Malang sekali, semua ini dilontar secara berleluasa semasa kempen PRU15 yang lepas sehingga menimbulkan kontroversi. Tragedi 13 Mei dipetik seakan-akan mahu menggelorakan semangat kebencian sesama kaum.

Berdasarkan penerokaan insiden perkauman, diskriminasi kaum dan xenofobia yang dicatatkan oleh Pusat KOMAS Malaysia, sebanyak 82 insiden telah direkodkan bagi tahun 2022.

Ini merupakan jumlah kes yang tertinggi berbanding tahun-tahun sebelumya iaitu tahun 2015 (27 insiden), 2016 (40 insiden), 2017 (49 insiden), 2018 (76 insiden), 2019 (50 insiden), 2020 (21 insiden) dan 2021 (55 insiden).

Sejauh mana perbuatan yang tidak bertanggungjawab ini memberi impak kepada perpaduan dan keharmonian masyarakat di Malaysia? Dapatan kajian indeks yang dilaksanakan oleh pihak kerajaan dan organisasi berikut dapat menjawab persoalan ini.

1. Indeks Kebahagiaan Rakyat Malaysia (MHI)

Indeks Kebahagiaan Rakyat Malaysia (MHI) terdiri daripada 13 komponen utama. Penanda aras ini digunakan untuk mengukur tahap kebahagiaan rakyat Malaysia dari aspek fizikal, sosial, emosi dan spiritual.

Menurut kajian yang dijalankan oleh Jabatan Perangkaan Malaysia (DOSM), MHI 2021 mencatatkan skor tahap bahagia pada 6.48.

Menariknya, dapatan kajian turut mendapati hampir keseluruhan negeri dan Wilayah Persekutuan mencatatkan skor melebihi paras Bahagia dan turut mencapai Sangat Bahagia.

Tiga komponen yang merekodkan skor indeks tertinggi adalah komponen keluarga (7.23), diikuti komponen kerohanian (7.21) dan seterusnya komponen kesihatan (6.75).

Secara keseluruhannya, kesemua 13 komponen berada pada tahap bahagia dengan nilai skor berada antara 6.04 hingga 7.23. MHI mengikut kumpulan etnik di Malaysia pula berada pada tahap bahagia dengan nilai skor di antara 6.28 hingga 6.50.

Menurut World Happiness Report 2021, Malaysia menerusi skor 5.384 berada di kedudukan tangga pertengahan ke-79 daripada keseluruhan 146 negara.

2. Indeks Kesejahteraan Rakyat Malaysia (IKRM)

Indeks Kesejahteraan Rakyat Malaysia (IKRM) terdiri daripada dua subkomposit kesejahteraan iaitu ekonomi dan sosial yang bertujuan untuk mengukur tahap kesejahteraan rakyat Malaysia. Indeks berkenaan mempunyai 14 komponen yang merangkumi 25 petunjuk ekonomi dan 41 petunjuk sosial.

Kajian IKRM yang dijalankan oleh Jabatan Perangkaan Malaysia (DOSM) bagi tahun 2021 menunjukkan kesejahteraan rakyat Malaysia semakin baik apabila meningkat dari 117.7 (2020) kepada 119.2 (2021). Ini merupakan peningkatan sebanyak 1.3 peratus berbanding tahun sebelumnya.

Daripada 14 komponen IKRM, komponen tertinggi yang menyumbang kepada peningkatan indeks ini adalah indeks tadbir urus (6.8 peratus), seterusnya diikuti oleh kebudayaan (6.4 peratus), keselamatan awam (3.4 peratus), alam sekitar (2.7 peratus) serta pendapatan dan pengagihan (2.4 peratus).

Berdasarkan Quality of Life Report 2020 & 2021, Malaysia berada pada kedudukan ke-52 pada tahun 2021 dengan skor 116.94, merosot dua anak tangga daripada tahun 2020 apabila pernah berada pada tangga ke-50 melalui skor 118.44.

3. Indeks Malaysia Negara Rahmah (IMNR)

Indeks Malaysia Negara Rahmah (IMNR) merupakan usaha menilai pandangan masyarakat terhadap tahap pencapaian negara menuju ke arah menjadi sebuah Negara Rahmah berdasarkan 12 ciri negara rahmah yang telah digariskan.

IMNR 2022 yang dijalankan Pertubuhan IKRAM Malaysia (IKRAM) mendapati penskoran pencapaian negara rahmah berada pada tahap sederhana dengan capaian skor 6.47.  Ini boleh dianggap sebagai penanda aras kepada kerajaan dalam usaha membangunkan negara selaras dengan gagasan Malaysia MADANI.

Skor terkini (2022) menunjukkan peningkatan daripada tahun 2021 dengan catatan skor 6.09. Kajian ini melibatkan 2,012 orang responden yang melibatkan tinjauan pandangan masyarakat Malaysia terhadap situasi negara dalam pelbagai aspek.

Hasil kajian mendapati tiga skor tertinggi bagi IMNR 2022 adalah Institusi Keluarga Yang Utuh (7.66), Hubungan Etnik dan Penganut Agama yang Harmoni (7.40) serta Masyarakat yang Berilmu, Berakhlak dan Penyayang (7.32).

Skor yang terendah pula ialah Tadbir Urus yang Baik (5.68), Ekonomi yang Mampan (5.76) dan Kepimpinan yang Kompeten dan Berintegrasi (5.80).

Dapatan ini jelas memberi isyarat kepada Kerajaan Perpaduan supaya lebih fokus dalam menjalankan usaha-usaha memperkemaskan tatakelola urusan pentadbiran kerajaan terutamanya dalam membanteras gejala rasuah dalam kalangan rakyat termasuk pemimpin di segenap lapisan.

Indeks Perpaduan Nasional (IPNas) 2022 dibangunkan oleh Kementerian Perpaduan Negara merupakan inisiatif penting daripada kerajaan yang bertujuan untuk mengukur pencapaian tahap perpaduan semasa dalam kalangan rakyat Malaysia.

Menurut dapatan kajian tersebut, hubungan perpaduan antara kaum masih kekal baik, malah bertambah baik.

IPNas 2022 menunjukkan pencapaian nilai skor 0.629 yang membawa maksud kesepaduan nasional negara berada pada tahap sederhana dan terkawal. Ini merupakan peningkatan sebanyak 0.062 berbanding nilai skor IPNas 2018 iaitu 0.567.

Peningkatan dalam nilai indeks ini menunjukkan bahawa rakyat Malaysia masih mampu mengekalkan tahap perpaduan yang erat walaupun telah berhadapan dengan situasi mencabar semasa pandemik Covid-19 dan provokasi sentimen perkauman serta agama secara berulang-ulang.

Segala rintangan yang dihadapi oleh rakyat Malaysia telah dapat dilalui secara aman dan harmoni.

Di sebalik provokasi yang ditimbulkan, Malaysia masih berjaya mengekalkan keharmonian dan perpaduan antara rakyatnya. Ini dapat dilihat menerusi dapatan daripada Indeks Kebahagian Rakyat Malaysia (MHI) yang masih berada pada tahap bahagia.

Seterusnya Indeks Kesejahteraan Rakyat Malaysia (IKRM) yang meningkat berbanding tahun lalu dan Indeks Malaysia Negara Rahmah (IMNR) yang kekal berada pada tahap sederhana, manakala Indeks Perpaduan Nasional (IPNas) turut berada pada tahap sederhana dan terkawal.

Dapatan daripada kajian pelbagai indeks yang dibincangkan ini menunjukkan rakyat Malaysia secara umum hidup bahagia dan sejahtera.

Ringkasnya, keharmonian rakyat adalah terkawal, namun usaha yang lebih keras perlu digiatkan dalam tekad mengukuhkan perpaduan dan melestarikan Malaysia sebagai negara yang rahmah.

Rintangan-rintangan ke arah perpaduan ini harus diatasi dengan segera dan usaha menanganinya harus dibuat secara berterusan.

Hubungan antara kaum perlu terus dipelihara, disuburkan dan diambil serius oleh semua pihak tanpa mengira latar belakang bagi mengekalkan perpaduan serta mengelakkan timbulnya isu yang menyentuh sensitiviti mana-mana pihak.

Malaysia telah sekian lama menikmati keamanan walaupun diduduki oleh pelbagai etnik, agama dan budaya. Usah biarkan keamanan ini dirosakkan oleh tangan-tangan halus. Jangan kerana nila setitik, rosak susu sebelanga.

Dr Sabariah Baharun
Ketua Kluster Perpaduan Nasional
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


International Eco Nature Run ke-7 Secara Hibrid

SERI KEMBANGAN – Larian International Eco Nature Run kali ketujuh pada tahun ini bakal dilaksanakan secara hibrid, iaitu secara bersemuka dan maya.

Untuk bersemuka, larian sejauh enam kilometer ini akan diadakan pada 16 September 2023 di MAEPS Serdang, manakala larian secara maya boleh dilakukan pada 15 Ogos hingga 15 September 2023.

International Eco Nature Run merupakan program tahunan anjuran Sektor Kokurikulum IKRAM MUSLEH dan Kadet Remaja Sekolah MUSLEH (KRS MUSLEH).

Acara larian bersemuka dibahagikan kepada kategori lelaki dan wanita dengan enam peringkat umur iaitu bawah 10 tahun, bawah 12 tahun, bawah 15 tahun, bawah 18 tahun, terbuka (19 – 45 tahun) dan terbuka veteran (46 tahun ke atas).

Para peserta yang telah mendaftar akan menerima baju kemeja-T larian, pingat, dan sijil atau e-sijil (larian maya).

Lebih menarik, para peserta larian secara bersemuka berpeluang untuk menyertai cabutan bertuah dan memenangi pelbagai hadiah yang jumlahnya bernilai lebih RM10,000.

Terbuka kepada warganegara dan bukan warganegara Malaysia, mereka yang berminat untuk mendapatkan info dan mendaftar acara larian ini boleh melayari pautan berikut: